text:
Baphendule igaraji inkulisa yabantwanaComment on this story
LUNGI LANGA
UTHANDO lwabantwana nesifiso sokubabona behleli endaweni ephephile kudale ukuthi umama nendodakazi baseMlazi baphendule igaraji labo inkulisa.
Uma umi ngaphandle kwekhaya lakwaNtuli kwa-N eMlazi uzwa ukuchwaza kwezingane ezincane okukubingelela usangena esangweni.
UNksz Nompumelelo “Mpu” Ntuli (28) uthe uhleko lwabantwana nokugcwala kwabo egcekeni yimpilo asebeyijwayele kuleli khaya.
Zazigcwala igceke nangaphambi kokuvulwa kwenkulisa abayivule nomama wakhe uNkk Thoko Ntuli (65), ebizwa ngeNtokozo Creche and Day Care Centre.
“Umama ubevame ukuzwa omama bezingane abasuke beze emtholampilo oseduze bekhala ngokuthi abanamuntu abangashiya kuye izingane zabo uma bethola amatoho ngoba izinkulisa zikude kakhulu kunabo,” kusho uNksz Ntuli.
Umama kaNksz Ntuli owayenguthishanhloko esikoleni samabanga aphansi, iSithokoziso eMlazi waveza isifiso sakhe sokubasiza laba bantwana okwaholela ekutheni igaraji lakulo muzi liphendulwe inkulisa.
Yize kube ngumcabango obe khona kudala uze waphumelela ngoFebhuwari kulo nyaka.
Esikhathini esincane beqalile ukusebenza sebethole ukwesekwa emphakathini abasebenza kuwo.
“Siqale ngezingane ezintathu ngoFebhuwari kulo nyaka, manje sezinezingane ezingu-35. Umphakathi wakule ndawo uyayiseka inkulisa futhi siyabonakala isidingo sayo,” kusho uNksz Ntuli.
Njengoba inkulisa isezinhlelweni zokubhalisa noMnyango wokuThuthukiswa koMphakathi kuyaphoqa ukuthi konke abakwenzela inkulisa bakwenze beshaya emaphaketheni abo.
Ukudla nakho konke kuthengwa yibo, bakhokhele nothisha ababili abayisipesheli, abaqeqeshelwe ukuhlala nabantwana abancane.
UNksz Ntuli uthe bakubona kumqoka ukuthi bathole abantu abaqeqeshiwe nabasaqhubeka nokuzicija ezifundweni zokunaka abantwana ukuthi kube yibo abenza lo msebenzi ngoba ukuthatha noma ngubani kungaholela ekuhlukumezekeni kwezingane.
“Kubalulekile kithina ukuthi izingane zifunde futhi zihlale endaweni enemfudumalo. Uma uthatha umuntu ongacijiwe ekubhekeni abantwana abancane bagcina sebehlukumezeka uzwe sekuthiwa bayashaywa,” kusho uNksz Ntuli.
Uthe umuntu oqeqeshiwe ekubhekeni abantwana uyazi ukuthi zikhona ezinye izindlela zokubuyisela ingane emgqeni ungasebenzisanga induku.
Njengamanje othisha babantwana uNksz Nonhlanhla Ngubane noNksz Wendy Zama.
Izifiso zikaNksz Ntuli nonina azikafezeki ngokuphelele, ngenxa yokwanda kwabantwana. Bafisa engathi bangabahlukanisa ngeminyaka ngoba izinto abazifundayo zihlukaniswe ngokweminyaka.
Okunye ngukuthola ibhodi elilotshwe igama lenkulisa elizocacisa nakunoma ngubani odlulayo ukuthi banenkulisa.
Lapho izinkulisa eziningi zimba eqolo eyabo bazamile ukuthi ingabizi ngoba iningi labazali abathembele kuyo bahola isibonelelo sabantwa-na, abanye babamba amatoho.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


c: text/html

text:
I-IFP ithi akusukunyelwe izingane zishone esibhedlela
2013-01-08 13:02
Johannesburg - Iqembu iNkatha Freedom Party lithi kumele kuphenyisiswe ngokushona kwezingane ezine, ezishonele esibhedlela ziguliswa yisifo eselaphekayo.
Izingane zishone esibhedlela saseLimpopo iGeorge Masebe Hospital, ngemuva kokuxinwa wuhudo nokuphalaza.
Ukushona kwezingane kukhombisa ukuthi kunenkinga ekhona, kunjalo nabasebenzi basesibhedlela baba nokudembesela, kusho okhulumela iqembu uHilda Msweli.
“Uma abasizi bezempilo bengazikhathalele izimpilo zabantu, uma kumele kushone izingane njengoba kwenzekile. Nakanjani kumele kuphenywe,” ekhuluma.
Iqembu lithi kumele uNgqongqoshe woMnyango wezeMpilo esifundazweni uNorman Mabasa, aphenye ngalesi sigameko.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).

robotstxt: allowed

filter: keep


text:
Mawavalwe amaselula ezikoleni
2012-05-04 10:37
Johannesburg - Inhlangano eyongamele imikhandlu yezikole iNational Association of School Governing Bodies ifuna ukuthi abafundi bavalwe ukuba basebenzise amaselula ezikoleni zakuleli, kusho iphephandaba iBeeld ngoLwesihlanu.
NgokweNASGB, lokhu kuyadingeka ukuze abafundi bakwazi ukunaka umsebenzi wesikole, "nokubavikela ezingozini zezinkundla zezokuxhumana".
UMatakanye Matakanye, nonguNobhala weNASGB, utshele iBeeld ukuthi amaselula ayisiphazamiso ekufundiseni nasekufundeni.
"Izinto ezitholwa yizingane ezinkundleni zokuxhumana ziyamangaza. Zidunga imiqondo yezingane ziphinde zivimbele izingane ukuthi zifunde," esho.
Akusizi ukuvumela izingane ukuthi ziphathe amaselula azo ezikoleni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UZuma ukhala ngokungalingani kwabantu ngokwezimali
2013-01-07 11:02
Durban - Ukungalingani phakathi kwemindeni yabamnyama nabamhlophe akukwenzi ukubuyisana kube yimpumelelo, kusho uMengameli wezwe uJacob Zuma ngeSonto.
UZuma, ubekhuluma eThekwini, ngesikhathi kuvalwa umgubho weminyanya eyikhulu kwasungulwa uKhongolose, uthe isimo sokuthi abamhlophe bacebe ngokuphindaphindiwe kunabamnyama kumele kube yinto yesikhathi esidala.
UZuma ubekhuluma ngezibalo zango-2011 ze-census ezakhombisa ukuthi iningi labamhlophe lisahola kakhulu kunabamnyama.
"Lokhu akukuhle ekubuyisaseni nasekwakheni isizwe nakuthina sonke, abamnyama nabamhlophe. Kumele kusetshenzelwe ukwehlisa nokuvala leli gebe.”
Ekhuluma ngomlando we-African National Congress, ubonge kakhulu labo ababambe iqhaza empumelelweni yeqembu, waphinda wanxusa ukuba kube nobumbano ngaphakathi eqenjini wathi lokho kosiza iqembu kanye nezwe.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Abake bangincenge nje nami - Malema
2012-12-28 11:11
Johannesburg - Lowo owayengumengameli we-ANC Youth League uJulius Malema uthi sekuyisikhathi manje sokuthi osopolitiki bamhehele emaqenjini abo isikhathi sisekhona, kubika iphephandaba iThe Star ngoLwesihlanu.
"Ngifuna ukuzizwela nje nami ukuthi kunjani ukukhankaswa, lapho osopolitiki bengqongqoza emnyango wami bencenga ukusebenzisana nami," kusho uMalema.
Uthe useshiyile ku-ANC ngemuva kokuzama yonke imigudu yangaphakathi yokubuyela kuyo.
"Sengifana nawo wonke umuntu wakuleli, ngakho yisikhathi sokuthi osopolitiki bangizingele bangigabisele ngabakwaziyo ukukwenza ukuze ngikhethe lapho ngofaka khona uphawu lwami ngo-2014."
UMalema uthe "ujabule ngoba manje akasalokhu enunusela abantu ngezinto abangazidingi".
Uthi impilo namabhizinisi akhe aqhuba kahle kakhulu.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Odokotela babhikishele amaholo
2012-05-29 14:11
Johannesburg - Odokotela esifundazweni i-Eastern Cape babambe umbhikisho bekhalaza ngokungaholelwa isikhathi esiyizinyanga eziyisithupha, kusho inyunyana iNational Union of Metalworkers (Numsa).
Umbhikisho ubanjwe esibhedlela iNelson Mandela Academic
Hospital eMthatha, kuchaza umkhulumeli weNumsa esifundazweni uPhumzile Nodongwe.
"Njengoba odokotela kulindeleke bahlinzeke abantu ngosizo, akukuhle ukuthi kungathiwa basebenza ngaphandle kokuholelwa isikhathi esiyizinyanga eziyisithupha."
Okhulumela uMnyango wezeMpilo esifundazweni uSizwe Kupelo uthi uMnyango wenza konke ukuzama ukuholela odokotela.
Umnyango uthi kubasebenzi abangu-7 000 abathintekayo, abangu-4 000 bazothola amaholo abo ngoLwesine.
Uthi abanye abasele nabo bazoholelwa maduzane.
"Abaningi babo ngabasebenzi abavolontiyayo abaholelwa u-R1 500 ngenyanga. Odokotela namanesi nabo bakhona abathintekile abangaholelwe."
UKupelo uthi inkinga idalwe wukushintshwa kwemishini esetshenziswayo uma kulungiswa amaholo abasebenzi.
"Senza konke okusemandleni ukulungisa isimo," kusho uKupelo.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
UPope ucacisa ngezizatu zokushenxa
2013-02-12 12:03
Vatican City - UCardinal Joseph Ratzinger wayesondelene kakhulu noPope John Paul II, ngesikhathi ehlaselwa ukugula waze waficwa ngukufa.
UJohn Paul, wakhungathwa yisifo iParkinson wakhubazeka, kanti wayengasakwazi ukukhuluma ngisho nokuhamba ngesikhathi eficwa ngukufa ngo-2005 eneminyaka engu-84 ubudala – isimo sempilo yakhe sashiya uPapa engasakwazi ukubhekana nezinselelo, ezihlanganisa izigameko zocansi ezazithinta abefundisi bebandla.
URatzinger, wakhethwa waba nguPope Benedict XVI, eneminyaka engu-78 ubudala.
Njengoba esesula, kuyacaca ukuthi ufuna ukugwema ukuba kube nokukhathazeka ebandleni – futhi ngalokho, mhlawumbe uhlose ukusiza ibandla lihambisane nezinto ezenzakalayo kulesi sikhathi samanje ezimayelana nemithi.
Esimemezelweni sakhe, uBenedict uthe amandla akhe ezinyangeni zakamuva “aya ngokuphela ngendlela yokuthi ngibonile ukuthi umsebenzi wami ngeke usenzeka ngendlela abantu abathemba ngayo.”
Esontweni, ababhishobhi bayaphoqwa ukuba besule ezikhundleni zabo uma sebefike eminyakeni engu-75 ubudala, kanti nabaphezulu bayanqatshelwa ukuba bavotele uPapa omusha uma sebefike eminyakeni engu-80 ubudala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Uyavela enkantolo owezidumbu efrijini
2013-02-28 07:55
Durban - Uyavela eNkantolo yeMantshi yaseNtuzuma owesifazane owakhalelwa ngamasongo kaSigonyela ngesikhathi kutholakala izidumbu zabantwana efrijini lakwakhe KwaMashu.
Izidumbu zosana olunezinyanga ezine luzelwe nolwalusanda kuzalwa zatholakala zihleli nenyama yenkukhu ngoJanuwari 26, ngemuva kokuthi amaphoyisa elunywe indlebe ngumphakathi.
Lo wesifazane wayesolwa ngokuba namakhaza angekho emthethweni ekuthiwa yiMabinda Funeral Services.
Ibhizinisi lakhe kuthiwa lawa, wadlelwa izimpahla, kepha yena waqhubeka nokusebenza.
Waboshwa wabekwa icala lokwephula umthetho iHuman Tissue Act.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Asivele nje sihoxise amacala - NPA
2012-11-20 14:05
Johannesburg - I-National Prosecuting Authority (NPA) ayivele nje ihoxise amacala abantu singekho isizathu, kusho inhloko eyibamba uNomgcobo Jiba ngoLwesibili.
"Asimane nje sihoxise amacala abasolwa...Kuba nokuxhumana nohlelo olulandelwayo," kusho uJiba esifundweni se-Institute for Security Studies ePitoli.
"Kudingeka senze isiqiniseko uma sithatha isinqumo sokushushisa."
Ubephendula umbiko weSunday Times wangempelasonto mayelana nokuhoxiswa kwamacala enkohlakalo ayebhekene noMengameli uJacob Zuma ngo-2009.
Uthe akazami ukuvikela isinqumo esathathwa yilowo owayengumqondisi, kodwa kunemigomo ekhona okwakufanele ilandelwe.
"Kuyohlala kunabangenami vele uma kuthathwa izinqumo."
Isinqumo seNPA sokuhoxisa amacala -- sathathwa yilowo owayeyibamba ngaleso sikhathi uMokotedi Mpshe ngaphambi kwenyanga uZuma akhethelwa kwesobuMengameli.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Luphelile unswinyo lwenyama yase-KZN
2011-04-19 16:50
Durban - UNgqongqoshe wezoLimo uTina Joemat-Pettersson usememezele ukuthi luphelile unswinyo lwemikhiqizo yenyama obelubhekiswe enyakatho neKwaZulu-Natal, wathi ubhedukane wamatele kuleya ndawo usulawulekile, kubika i-East Coast Radio.
Evula inkulumompikiswano ePhalamende ngohlahlo mali loMnyango wakhe, utshele amalungu ePhalamende ukuthi kugonywe izinkomo ezingu-64 000 kuleya ndawo.
"Singamemezela namhlanje ukuthi siyaluphakamisa unswinyo lwemikhiqizo yenyama kulezo zindawo ebezithintekile.'
Kodwa-ke, ukunyakaza kwalezi zilwane kuleya ndawo akukavunyelwa.
"Izilwane eziphilayo akumele ziphume kuleya ndawo."
UMnyango wezoLimo wamemezela ukubheduka kwesifo samatele enyakatho neKwaZulu-Natal ngoFebhuwari kulonyaka, kwase kuba nezimvimbamgwaqo ukuqapha ukuphuma nokungena kwalezi zilwane kulezo zindawo ezithintekayo.


text:
Kuvundululwe izikhali eKZN
2012-11-26 14:03
Durban - Kuboshwe abantu abathathu eMangoso, ngaseDundee, enyakatho neKwaZulu-Natal, kulandela ukuthi betholakale nezibhamu ezingekho emthethweni, kusho amaphoyisa ngoMsombuluko.
Abasolwa baphakathi kweminyaka engu-19 no-63 ubudala.
Lokhu kulandela ukuthi amaphoyisa ephume inqina efuna izikhali ezingekho emthethweni ngemizamo yokugwema udlame lwezombusazwe, noselubukeka luyinsakavukela esifundazweni.
Owamaphoyisa uCaptain Thulani Zwane uthe: “Abasolwa kulindeleke ukuthi bavele enkantolo maduze.”
Kuthiwa-ke lo mkhankaso uyaqhubeka ukuze kuliwe nesihlava sodlame esihlasele esifundazweni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ehlisani amaphaphu - Mosimane
2012-12-03 16:28
Johannesburg - Umqeqeshi omusha weMamelodi Sundowns uPitso Mosimane uthi udinga isikhathi kuze ezokwazi ukutakula iqembu lakhe elidonsa kanzima emsileni weligi.
Usho kanjena ngemuva kokuthi umengameli weqembu uPatrice Motsepe, emnike lo msebenzi, kulandela ukuthi kuxoshwe umqeqeshi waseDutch uJohan
Neeskens.
"Ngizizwa ngihlonipheke kakhulu. Ngilana ukuzosiza iSundowns ukuthi ibe sendaweni engcono," kusho uMosimane ngoMsombuluko.
"Sonke siyazi ukuthi iDowns ifanelwe yindawo engcono kunekuyo njengamanje. Ngidinga isikhathi esanele, uma ubheka eminyakeni emihlanu edlule, beku lokhu kungayihambeli kahle iDowns"
UMosimane ubengakawutholi umsebenzi kusukela axoshwa eqenjini le sizwe ngenyanga kaJune kanti ngakolunye uhlangothi uNeeskens ube ngumqeqeshi ka-13 ukuthi axoshwe kusukela kuqale isizini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kuminze 39 kucwila isikebhe eTurkey
2012-09-06 14:04
Ankara - Abantu abangu-39 baminzile ngemuva kokuba isikebhe, ebesithwele izifikanamthwalo ezingene ezweni ngokungemthetho sicwile, kusho isikhulu sendawo sitshela abeNTV ngoLwesine.
"Okwamanje sisathole izidumbu ezingu-39,” kusho uTahsin Kurtbeyoglu, wasesifudazweni i-Izmir entshonalanga neTurkey.
"Ukaputeni wesikebhe kanye nomsizi wakhe, nabantu abangu-43 batholwe besaphila,” kuqhuba yena.
Isikebhe besisuka e-Ahmetbeyli, okuyindawo engase Greek Islands, sashayisa idwala, kusho isikhulu.
Akwaziwa ukuthi isikebhe besilibhekisephi kodwa iningi lezifikanamthwalo bekungezasemazweni ama-Arab, usho kanje.
- Landela
IzindabaNews24 kuTwitter
- Sapa - AFP


text:
Ubanjwe eMidrand obefunwa uthuli
2012-04-06 14:25
Johannesburg - Owesilisa ongowokudabuka eNigeria obefunwa mayelana nobugebengu eBelgium uboshwe ngaphandle kwaseKyalami Estate, eMidrand yinhlangano yamaphoyisa i-International Criminal
Police Organisation (Interpol), kusho amaphoyisa ngoLwesihlanu.
Le ndoda, 36, iboshwe ngoLwesine ngaphandle kwendawo lapho kuthiwa inemizi emibili khona, kusho okhulumela amaphoyisa kuzwelonke uColonel Vish
Naidoo.
Ubefunwa uthuli emuva kokutholakala nezidakamizwa zenani lika-R1 billion eBelgium.
NgoSepthemba 2008, izikhulu ze-custom eBelgium zambhadama nalezi zidakamizwa esikhumulweni sezindiza eZaventem.
UNaidoo uthe lo wesilisa wayesevele egwetshwe iminyaka eyishumi ebhadla ejele eBelgium.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Imali eningi kahulumeni iya emiholweni
2012-11-28 14:04
Johannesburg - Imali eningi kahulumeni iya emiholweni, kanti ukhokhela enhle imali le - cishe u-40% wabantu abamnyama abahola kakhulu eNingizimu Afrika abasebenzela uhulumeni.
Uhulumeni udukise abantu baseNingizimu Afrika ngemali yesabelomali esetshenziselwe ukukhokhela abasebenzi bomphakathi, kusho iProphet Analytics ngoLwesithathu.
“Uhulumeni unephutha uma ethi u-35% kuphela wesabelomali osetshenziselwa amaholo. Empeleni u-88%...,” kusho umhlaziyi uPeter Aling esitatimendeni.
Uhulumeni uphinde wadukisa abahlaziyi ngesikhathi eveza ukuthi uyavumelana nokukhuphulela abasebenzi bomphakathi amaholo ngo-5.4%, kusho yena.
Lokhu kuvezwe umbiko wocwaningo lwe-Prophet Analytics’ lwesigaba sesine sonyaka ka-2012 iLabour Market Navigator Report.
Umbiko uveza ukuthi akhuphukile amaholo abasebenzi abamnyama abasebenzela umphakathi kanye nesibalo sabamnyama abasebenzela uhulumeni.
Eminyakeni eyishumi edlule, isibalo sabantu abamnyama abasebenzela umphakathi sinyuke sisuka ku-42 saya ku-74%, kanti kumanje cishe u-40% wabantu abamnyama baseNinguzimu Afrika abahola kakhulu yilabo abasebenzela uhulumeni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuteleke abezindiza eSpain
2013-02-19 16:08
Madrid - Inkampani yezindiza yaseSpain i-Iberia, isalokhu ikumisile ukusebenza kwezindiza zayo, njengoba kuqhubeka isiteleka esesingene osukwini lwesibili.
Inkampani i-Iberia imise izindiza ezingu-232 ebekumele zisebenze ngoLwesibili, isiteleka sabasebenzi seziphazamise nokusebenza kwezinye izinkampani zezindiza ezihlanganisa i-Air Nostrum, Vueling kanye ne-Iberia Express.
Zilinganiselwa ku-1 220 izindiza ezingase zimiswe ngoLwesihlanu, bese kuphinda kubanjwa esinye isiteleka ngenyanga kaMashi.
Abasebenzi benkampani emazingeni amaningi, babambe umbhikisho, bekhala ngokulahleka kwemisebenzi engu-3 800, okwenzeka ngesikhathi inkampani ihlangana neBritish Airways ngo-2011.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Iyokhonjiswa eTanzania ifilimu eqoshwe eThekwiniComment on this story
FANELESIBONGE BENGU
IQOKELWE ukukhonjiswa embukisweni wamafilimu iZanzibar International Film Festival (Ziff) ifilimu eqoshelwe eThekwini, Uhlanga - The Mark esanda kwethulwa nokulingisa kuyo isilomo soKhozi FM, uLinda “Mr Magic” Sibiya.
Le filimu kaNdaba kaNgwane imenywe ukuba yingxenye yamafilimu azokhonjiswa uma sekuqhubeka iZiff eTanzania kusukela ngoJulayi 7 kuya kuJulayi 15.
UNdaba uthe ukuzwa lezi zindaba zokuqokwa kwabo kulandele abebesanda kuzithola zokuthi ifilimu ikhethwe izobukiswa ku-Durban International Film Festival yona ezoba ngoJulayi 19 kuya kuJulayi 29.
Uthe kuyizindaba ezimnandi ukuqokwa kwabo.
“Ifilimu izothola ukunakwa umhlaba wonke kusukela kwabezindaba, abasabalalisi, abadidiyeli nabathengi. Leli futhi yithuba lokuthi iqembu lami lihlangane nabantu abanemiqondo efana neyabo kanjalo nabalandeli babo ngenhloso yokuthola ukwesekwa nokuba nezingxoxo ezikhulisa ngokomqondo.
“Ifilimu yethu izoba nethuba lokukhombisa ngezinga lethalente lokulingisa, ukuhleleka nanokuxoxa indaba,” kusho uNdaba.
Uqhube wathi akangabazi nakancane ukuthi Uhlanga luzokwenza iNingizimu Afrika iziqhenye ngalo.
Kule filimu kulingisa phambili kuyo uSbonelo Mbutho oyimbongi odume ngoSbo Da Poet, Nokuthula “Thuli K” Khumalo noNomfundo Dubazane.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Izimvula ezinkulu zibulale 22 eNdiya
2012-11-05 10:31
Hyderabad - Izikhulu zikahulumeni eningizimu yesifunda saseNdiya zithi izimvula ezinamandla ebezihambisana nokuduma kwezulu zibulale cishe abantu abangu-22 ngezinsuku ezine.
U-T. Radha, ongukhomishana wesifunda, uthi abantu babulawe ukumuka nokubhidlika kwezindlu ezindaweni zase-East Godavari esifundeni i-Andhra Pradesh, lapho okube khona imvula engu-31 centimeters ngempelasonto, nokuyimvula enkulukazi eminyakeni engu-40.
Zidlulele eTamil Nadu ngoLwesithathu olwedlule kwashona abantu abayisishiyagalombili.
Cishe babalelwa ku-95 000 abantu abayiswe ezindaweni zokuhlala isikhashana ezindaweni ezintathu zase-Andhra Pradesh, kusho uRadha etshela i-Associated Press ngoMsombuluko.
- Landela
IzindabaNews24 kuTwitter
- Sapa - AP


text:
Unqatshelwe ibheyili obhekene nawokudlwengula
2012-12-05 16:42
Johannesburg - Linqatshelwe ibheyili ibhungu laseLimpopo elisolwa ngokudlwengula izitshudeni zase-University of Limpopo, kusho amaphoyisa esifundazweni, ngoLwesithathu.
UZacharia Selowa, 22, ubhekene namacala angu-11 okudlwengula, uvele ngaphambi kweNkatolo yesiFunda eMankweng, kusho uConstable Moses Molepo.
"USelowa ubekade ebhekene namacala ayisishiyagalombili, amanye amathathu uwathweswe esevele evalelwe," kusho uMolepo.
Umsolwa uzophindela ngaphambi kwenkantolo mhlaka-25 Mashi ngonyaka ozayo,amacala uzowathetha wonke ngesikhathi esisodwa.
Lona kuthiwa wadlwengula izitshudeni phakathi kuka-2010 no-2011, kuthiwa wayecela ukuziphathisa izimpahla bese ezihudulela emathuneni aseduze afike azidlwengule.
Umsolwa akasiye umfundi, wayehlala maduzane nendawo ekuhlala kuyo abafundi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
UBonang uthokozela ukuphuma ebhukwini iForbes
2013-01-04 11:01
Johannesburg - Usaziwayo ongumethuli wezinhlelo zikamabonakude nezomsakazo uBonang Matheba, uhleka yedwa njengoba engene ohlwini lwabangu-13 abaqavile ephephabhukwini iForbes.
UMatheba usethembise ngokusebenza kanzima ngenxoso yokuduma umhlaba wonke, kubika iSowetan.
Ohlwini lwabangu-13, uDJ Sbu, Trevor Noah noMatheba yibona kuphela abaseNingizimu Afrika abakwazile ukungena kuloluhlu.
Abanye osaziwayo abafakiwe, kube nguSerge Ibaka, ongumdlali we-basketball waseCongo odlala ngaphansi kwe-American National Basketball Association, uJulius Onah, ongumbhali wamafilimi waseNigeria, kanye no-Ajak Deng ongunobuhle waseSudan.
"Ngiyajabula ngokuba sohlwini lwe-Forbes," kusho uBonang ngoLwesine.
“Angikaze ngicabange ukuthi ngiyongena kuloluhlu futhi ngibe ngowokuqala waseNingizimu Afrika wesifazane ukuba kulo nabantu abafana noTrevor Noah noDJ Sbu.
"Ukuba kuloluhlu kuyisiqalo esihla sonyaka omusha. Ubani owaziyo ukuthi kusazolandelani?”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Uzobe eyibuza eBoulevard ibhoza uHip Hop PantsulaComment on this story
FANELESIBONGE BENGU
“BOSSO Ke Mang? Wena!” Lezi yizinhlamvu ezichaza abaningi kulezi zinsuku ezisengomeni yesihlabani se-hip hop sakuleli u-Hip Hop Pantsula (HHP).
Kule mpelasonto lo mculi odabuka eMafikeng, eNorth West, uzobe ebuza ukuthi ngubani ibhoza eBoulevard kuFlorida Road, eThekwini, ngeSonto emcimbini oba kanye ngenyanga obizwa nge-The One & Only.
UJabulani “Hip Hop Pantsula” Tsambo, uzobe enandisa kulo mcimbi ozoqala ngehora lesibili emini kuze kuyoshaya entathakusa ngakusasa.
Lo mculi unengoma eshisa izikhotha kulezi zinsuku esihloko sithi Bosso Ke Mang ehunyushwa ngokuthi Ngubani Ibhoza.
Le ngoma ihamba phambili ezinkundleni zokuxhumana ngoba abantu bahlale njalo bebuzana ukuthi ngubani ibhoza.
Ukuduma kwale ngoma sekuholele ekutheni noDJ Cleo owafika wayicula ngesikhathi emukela indondo kumaSouth African Music Awards, afune ukuyenza kabusha isishaya ngesigqi se-house.
Umgqugquzeli walo mcimbi ngaphansi kwenkampani ebizwa ngeT5SE, uSibo, uthe bakhethe lo mculi ngoba abantu bayamthanda futhi ingoma yakhe ingezinye kwezihamba phambili kuleli njengamanje.
“Uma uzokhumbula, ngenyanga edlule sasimeme iMiCasa, nayo okuyiqembu elihamba phambili kuleli njengamanje. UHHP naye uhamba phambili ngakwi-hip hop nokuyingakho simeme yena,” kusho uSibo.
Uthe uHHP uzobe ephelezelwa nguDJ Feel, Benny Maverick nabanye.
n Isolezwe lizimisele ngokukwenza ibhoza nawe mfundi ngokukupha ithikithi elilodwa elihamba ngamabili kwamahlanu eliphisana ngawo.
Okumele ukwenze wukuthumela igama elithi HHP ngeSMS enombolweni ethi 33963.
Umncintiswano uvalwa namhlanje ngo-3 ntambama. Abawinile bayokwaziswa ngokushayelwa ucingo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ingumpetha ekongeni eyakwa-BMWComment on this story
INTATHELI YEZEZIMOTO
UMA uhamba nge BMW 530d kumele wazi ukuthi uhamba ngemoto eyonga kakhulu ukwedlula ezinye kuphethiloli.
Le moto iyona edle umhlanganiso emncintiswaneni walo nyaka i-2012 Total Economy Run ebibanjelwe eWhite River eMpumalanga ngempelasonto esiphuma kuyo.
Enye imoto yakwa BMW ezibonakalisile kulo mncintiswano ngokonga kube i-BMW 320d enezinyanga eziyisishagalolunye kuphela yethuliwe emakethe yezimoto.
Kule minyaka engu 36 edlule iTotal Economy Run kuselokhu kuyiyo ethathwa njengomncintiswano ongachemile futhi othembekile lapho kukalwa khona izinga le moto ekusebenziseni uphethiloli eNingizimu Afrika.
I- BMW 530d ibincintisana nezinye izimoto ezintathu esigabeni sayo kodwa yona ikhombise ukonga ngoba ngebanga lika 100km isebenzise kuphela amalitha angu 6,6 kadizili, kwase kuthi iBMW 120d nayo ebincintisana nezinye izinhlobo ezintathu zezimoto yona yakwazi ukusebenzisa amalitha angu 5,2 kadizili ngebanga lika 100km.
Le BMW uzokhumbula ukuthi iyona ephuma nenjini eyi straight-six turbodiesels, kanti ngonyaka odlule idle umhlanganiso iqokwa njengemoto yonyaka kuleli yi Wesbank South African Guild of Motoring Journalists (SAGMJ) Car of the Year.
Injini engu 3.0-litre ye-BMW 530d ikhiqiza amandla afinyelela ku 180 kW kanye ne-torque engu 540 Nm.
Akubuzwa ukuthi amandla ebhubesi lawa ongeke nangengozi wayithatha le moto wayinika umuntu osafunda ukushayela, ngoba kuba ukushaya ukhiye ufake igiya eliya phambili uyizwe ukuthi ifuna ukugxuma.
Ijubane layo eliphezulu ligcina ku 250 km/h, kanti iphuma no-gearbox ongu 8-speed ongumshini ozishintshayo.
Imoto yesibili yakwa-BMW edle umhlanganiso inenjini engu 2.0-litre isebenzisa udizili kanye namandla angu 135 kW ne-torque efinyelela ku- 380Nm. Ijubane eliphezulu kule moto lifika ku-228 km/h.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
UMarques uncome ezakhe
2013-02-27 10:02
Johannesburg - Umqeqeshi weMoroka Swallows uZeca Marques uthi uhlabeke umxhwele ngendlela ezakhe ezidlale ngayo ngesikhathi zithela othulini i-Orlando Pirates, emdlalweni wangoLwesibili ebusuku.
IBhakabhaka liphinde lakhala ngaphansi, lidlilwa ngo 3-2, kulo mdlalo obanjelwe eDobsonville
Stadium.
Lo mqeqeshi owaziwa ngokukhumula ibhantshi uma ezakhe zishaya igoli, wenze okungajwayelekile ngesikhathi eqinisela, engalikhumuli iZinyoni zishaya phakathi.
"Kade sizilungiselela lo mdlalo. Ngibatshele ukuthi uma bengakwazi ukuncisha iPirates ithuba, singakwazi ukunqoba umdlalo," kusho uMarques.
"Ngiyajabula ukubona ukuthi abadlali babuyelwe wumfutho."
Umqeqeshi wePirates uRoger De Sa uthe abadlali bakhe balahle amathuba amaningi.
Ishaywa nje iPirates, ibuya ekuthelweni ngehlazo yiqembu elingaziwa iMaluti FET College, eyayishaya ngo 4-1, ngoMgqibelo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
WOZA:Sihlukuluziwe Siqhubeka Ngokutshengisela
iWOZA ithi amapholisa abahlukuluzile ngokubatshaya, ukubabopha okwesikhatshana, kanye lokubathwala ngemota esiyabatshiya emangcwabeni
Sithandekile Mhlanga
13.11.2012 18:53
WASHINGTON DC—
Amalunga enhlanganiso elwela amalungelo oluntu eye Women of Zimbabwe Arise I WOZA, aqhubeke ngokutshengisela ngoLwesibili koBulawayo esola indlela udaba lokusilela kwamanzi oluphathwa ngayo kuleli dolobho.
Embikweni owethulwe ngolweSibili ngemva kokutshengisela, abe WOZA bathi amapholisa abahlukuluzile ngokubatshaya, ukubabopha okwesikhatshana, kanye lokubathwala ngemota esiyabatshiya duzane lamangcwaba emgwaqweni we Victoria Falls.
UMnu. Lizwe Jamela, igqwetha elimela amalunga alinhlanganiso utshele uSithandekile Mhlanga weStudio 7 ukuthi amapholisa abophe amalunga angamatshumi amabili lantathu, andubana abakhulula.
Ingxoxo LoMnu. Lizwe Jamela


text:
ISundowns izozikhotha amanxeba
2012-11-20 12:06
Johannesburg - Umqeqeshi weMamelodi Sundowns uJohan Neeskens ukholelwa ekutheni akusensuku zatshwala amaBrazilians avuke azithuntuthe asuke emsileni wePremiership aphindele ekunqobeni imidlalo.
IDowns, nesanda kunqoba iSuperSport United koweTelkom Knockout ngempelasonto, izotholana phezulu maMaZulu koweligi ePitoli ngoLwesithathu ebusuku.
"Izinto azisihambeli kahle kuligi, sonke siyakwazi lokho," kusho uNeeskens ngaphambi kwalo mdlalo.
"Nabo bayazifanela nje nathi.
"Kodwa nginethemba lokuthi sizovuka sizithathe njengoba sisathembana sisodwa, uma sisebenza ngokuzimisela siya kude.
"Silindele umdlalo onzima njengoba sibhekene neqembu elizimiselayo,” esho.
"Kumele nathi singalilahli ithemba. Yiyona ndlela esingaphuma ngayo kulolu taku esikulona.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Uyavela osolwa kwelika-Anene Booysen
2013-02-11 08:33
Cape Town - Owesilisa osolwa ngokudlwengula, acwiye izicubu zomzimba nokubulala u-Anene Booysen, uzovela eNkantolo yeMantshi yaseBredasdorp mayelana nalesi sigameko.
UBooysen, 17, watholakala esigangeni ngoFebhuwari 2 elimele ngendlela exakile nokwagcina ngokuthi ashonele esibhedlela ngalobo busuku.
Ungcwatshwe ngoMgqibelo, kanti umngcwabo wakhe ubuhanjelwe ngamakhulu abantu eBredasdorp, eWestern Cape.
Kuboshwe amadoda amathathu ngokubulawa kukaBooysen.
Abanye ababili bazovela enkantolo ngoLwesibili.
Kuthiwa uBooysen wakhipha igama lomunye wabahlaseli bakhe ngaphambi kokuthi aphume umphefumulo.
NgeSonto, iSABC ibike ukuthi umholi weDemocratic Alliance uHelen Zille nomholi weqembu ePhalamende uLindiwe Mazibuko, bazoba yingxenye yombhikisho olwisana nokudlwengula ngaphandle kwePhalamende ngoMsombuluko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isikhalo ngokudembesela komthetho eNigeria
2013-02-05 12:01
Lagos – Izwe iNigeria liyehluleka ukuphenya ngezehlakalo zokubulala ezenziwa ngamaphoyisa ngokungemthetho kanti izihlobo zezisulu zisala kanjalo zingatholi ngisho nencazelo, kusho i-Amnesty International embikweni wayo okhishwe ngoLwesibili.
Umbiko wenhlangano yamalungelo abantu ezinze eLondon uze kulandela uphenyo lwango-2009 wezehlakalo zokubulala ngokungemthetho zamaphoyisa minyaka yonke.
"Kusukela eminyakeni emithathu kwenziwa lowo mbiko, ukubulala okwenziwa ngamaphoyisa kuyaqhubeka futhi akulandelelwa, ngokusho kwezihlangano ezizimele zaseNigeria ezifana neLegal Defence kanye ne-Assistance Project," kusho umbiko we-Amnesty.
Esitatimendeni esihambisana nombiko sithe: “izinga lezigameko zokubulala okwenziwa ngamaphoyisa akuphenywa ngenxa yokwehluleka kokusebenza kowemithetho eNigeria.”
Okhulumela amaphoyisa aseNigeria uFrank Mba walile ukuphawula ngesikhathi ethintwa abe-AFP, wathi akakawuboni umbiko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Kuboshwe owesilisa ngelokuphanga eKZN
2011-11-18 07:53
Durban - Kuboshwe owesilisa osolwa ngokuntshontshela umashonisa waseRichmond imali engadalulwanga inani layo, kusho amaphoyisa.
“Owesilisa oneminyaka engu- 21 ubudala ozothwesa icala lokuphanga ehlomile nokutholakala nesibhamu esingekho emthethweni," kusho uLieutenant Colonel Vincent Mdunge.
Abesilisa abahlanu bamise imoto eRichmond bakhomba abasebenzi ababili ngezibhamu ngoLwesine.
“Laba besilisa bathathe imali kumashonisa nezisebenzi zakhe babaphuca nezinye izinto zabo okubalwa kuzona iwashi lasesandleni,” esho.
Amaphoyisa athole imoto ababaleke ngayo laba besilisa ishiywe ehlathini elingaseceleni komgwaqo eRichmond.
Kube sekuboshwa oyedwa emuva kokuthi laba abanye begcwale amathafa.
- “Like” ikhasi lethu kuFacebook ukuze uthole izindaba ngolimi lwakho
- Landela IzindabaNews24 kuTwitter
- SAPA


text:
Mbabane - Amaphoyisa aseSwazini asevale abesifazane ekutheni bagqoke isigqebhe nezikibha eziveza izisu njengoba bethi zibabizela abadlwenguli, kusho abezindaba ngoMsombuluko.
Abephula lo mthetho bangase babhekane nezinyanga eziyisithupha bebhadle ejele.
"Lezi zingubo zenza kube lula kubadlwenguli, ngoba bazikhumula kalula lezi zingubo ezincane abazifakayo," kusho okhulumela amaphoyisa uWendy Hleta ecashunwa yi-Independent Online.
Lo mthetho omusha awuwavumi namabhulukwe aveza ukhalo ngaphandle.
"Bazoboshwa abatholakala bephambana nalokhu," esho.
"Sengike ngafunda ezinkundleni zokuxhumana ukuthi abantu 'sebekhumulana ngamehlo'. Lokhu kuba lula uma abantu begqoke izingubo ezibabambayo noma ezimfushane."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
AFP


text:
Kubhikishe imbokodo eKapa
2013-02-21 16:24
Cape Town - Ilinganiselwa ku-100 imbokodo engene emgwaqeni yaseKapa yabhikisha iphikisana nodlame olubhekiswe kubantu besifazane nezingane.
Imashi ibihlelwe ngabesifazane be-African National Congress Women's League (ANCWL), isuke kuKeizergracht Street yaye yayophela kuWale Street.
Izinhlangano ezibe yingxenye yemashi zihlanganisa nePositive Men's Movement of SA, iNational Association of People With Aids, kanye neSA National Institute for Crime Prevention and the Reintegration of Offenders.
Kugqame abesifazane ebebegqoke izikipha ezinemibala ekuhlaza nephuzi, laba bebephethe izingqwembe ezibhalwe ukuthi: “Akuyekwe ukubulawa kwezingane, ezinye zithi: “Akuyekwe ukuhlukumeza nokudlwengula”.
UNgqongqoshe woMnyango wezeMfundo emazingeni aPhansi u-Angie Motshekga, ukhulume nababhikishi ehambisana noNgqongqoshe woMnyango weziNgane, abesiFazane kanye nabaKhubazekile uLulu Xingwana.
Ababhikishi bebekhumbula abesifazane abayisihlanu, abahlanganisa nengane, ababulawe emasontweni adlule, eKapa.
Abashona ngo-Anene Booysen, 17, Ge-Audrey Bianca Green, 19, Jo-Anne Diane van Schalkwyk, Melandri Bukkies, 20, kanye nengane eneminyaka emihlanu ubudala uLilitha Mgwebi .
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Umqeqeshi uselahle ithemba ngoTenge?Comment on this story
ZAKHELE XABA
ILAHLISA ngethemba inkulumo yomqeqeshi kaNoni “She Bee Stingin” Tenge okunovalo lokuthi angase ephucwe isococo se-IBF Female welterweight osekuphele unyaka engayitholi impi yokusivikela.
Yize uBoy Boy Mpulampula ekuveza ukuthi ayikho incwadi esithunyelwe yi-IBF ebanqumela ugwayi katiki ngebhande kodwa uzwakale eseliphonsile ithawula ngokugcina isicoco sokuqala se-IBF kwabesifazane kuleli. UTenge wanqoba leli bhande ngoJuni 11 nyakenye ehlula uDaniella Smith waseNew Zealand empini eyayiseCarnival City, eGoli. Kwakuthiwa uzosivikela ngoMashi.
“Uma lihamba ayikho into esingayenza, kulungile. Sizoqala phansi sizame ukulwela elinye,” kusho uMpulampula obuye aqeqeshe umpetha womhlaba uNkosinathi “Mabere” Joyi.
“Kuze kube yimanje alukho usuku lwempi esisatshelwe lona. Noma sixhumana nophromotha (Branco Milenkovic) ayikho into ecacile asitshela yona.”
Ukhuluma kanjena nje, uMpulampula kunezindaba zokuthi ngasekuqaleni kwesonto bekufanele igunya lokusingatha le mpi libangwe esidlangalaleni ngoba uMilenkovic waphumela obala ngokuthi akanayo imali eyanele. Lo phromotha ukhala ngokuthi izimpi azivezwa kuthelevishini futhi yize uTenge ephakamisa izwe laseNingizimu Afrika kodwa akekho ofuna ukuphonsa itshe esivivaneni ukumelekelela okuhlanganisa uhulumeni.
“Ngizwile ukuthi bekufanele libangwe ngoJuni 25 kodwa angikholwa ukuthi kunjalo. Ngicabanga ukuthi ubemane ethusa uhulumeni nje. Okwamanje akukho okuphathekayo esitshelwe khona,” kusho uMpulampula.
UTenge wenqabile ukuphawula ngesimo abhekene naso sokulahlekelwa yibhande aqophe ngalo umlando kuleli. Nangesikhathi enqoba nyakenye abathandi besibhakela kuleli bezwa ngendaba njengoba impi yakhe yayingakhonjiswa kuthelevishini.
Kwenzeka lokhu nje, nompetha we-IBO uTshifhiwa Munyai ubhekene nokufanayo njengoba sekuphele unyaka engasivikeli esakhe. Utshele leli phephandaba emasontweni adlule ukuthi uselindele noma yini ngebhande lakhe alijulukela kanzima. Sekungumlando ukuthi uMzonke “The Rose of Khayelitsha” Fana wayengumpetha we-IBF aphucwe yona engayivikela-nga. Kwehlula noma eseyokhala kuNgqongqoshe wezeMidlalo uFikile Mbalula neBoxing South Africa (BSA) kodwa kwanhlanga zimuka nomoya. Watshelwa yiBSA ukuthi akayeke ukukhalela ubisi oseluchithekile kodwa abuyele ejimini.
Imizamo yokuthola uvo lukaMilenkovic ayiphumele-langa njengoba ebengayiphendulanga imibuzo abethunyelelwe yona.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uzovela enkantolo owabulala owayeyintombi yakhe
2012-12-20 14:50
Durban - Kulindeleke avele enkantolo owesilisa, 44, waKwaZulu-Natal mayelana nokubulala ngesihluku owayeyintombi yakhe phambi kwengane yabo eneminyaka emihlanu ubudala.
Lesi sigameko senzeke ePomeroy ngasekuqaleni kwesonto, ngokusho kweNewswatch.
Umufi, 25, waseKranskop, uhlangane nomsolwa ehamba nendodakazi yakhe erenki yamatekisi khona endaweni.
Kuthiwa babange imali, owesilisa wase egwaza owesifazane amanxeba angu-14 washonela endaweni yesigameko.
Umsolwa ugqunywe esitokisini.
Okhulumela iChildline uLinda Naidoo uthe kubalulekile ukuthi ingane ithole ukwelulekwa ngokwengqondo.
"Ingane ingase izithole isengozini yokungapholi amanxeba ngenxa yesigameko esibone senzeka phambi kwayo."
- Landela
IzindabaNews24 kuTwitter
- News24


text:
Isishaya ngonyawo olusha manje i-ShiftComment on this story
INTATHELI YESOLEZWE
BAZOFUNDA lukhulu ababukeli bohlelo lwezingxoxo oludlala emini ku-SABC 1 i-Shift njengoba selungasagcini ngokudingida izindaba ezisematheni kodwa selukhuluma ngezempilo, ukudla ngendlela nokunye okuningi.
Esitatimendeni esithunyelwe ngabadidiyeli balolu hlelo bathe angeke lusagxila ezindabeni zobumnandi, ezisematheni kuphela kwazise bafuna ukufundisa abantu uma bebukela lolu hlelo.
Bathe bazothinta izihloko zezempilo, ukudla okunezakhi mzimba nezinkinga ezibhekene nabakhubazekile.
Bathe kwezepolitiki bazobheka okwenzeka kuleli nakwamanye amazwe ase-Afrika.
Lolu hlelo olunababukeli abangu-800 000 kuya ku-1 million luzobuye ludingide indaba yama-Millenium Development Goals, okuwukuqeda ububha, izifo nokufa kwezingane ezisanda kubelethwa.
I-Shift yethulwa ngu-Aaron Moloisi noRhulani Baloyi kanti idlala njalo ngoMsombuluko nangoLwesibili.
Okuthokozelwa ngababukeli balolu hlelo wukuthi uRhulani Baloyi akaboni emehlweni ngakho-ke uma ekhuluma ngezingqinamba zabantu abakhubuzekile usuke azi ukuthi ukhuluma ngani.
U-Aaron kolunye uhlangothi ungumethuli wezinhlelo ohlonishwayo kuleli njengoba eseke wethula izinhlelo eziningi kanti ubuye abe ngumlingisi.
Useke walingisa indawo yesitabane emdlalweni owawubizwa nge-After 9 lapho ayethandana nowesilisa oshadile kodwa ophinde abe isitabane.
Bathe bazobuye bakhulume ngezingqinamba ezibhekene nabantu basemakhaya nalezo ezibhekene nabantu basemadolobheni.
Lapha kukhulunywa ngezemfundo nokuthuthukiswa kwengqalasizinda.
Yize lolu hlelo ludlala emini iningi labantu lisemsebenzini, abaningi bayakuthokozela ukuzwa ukuthi noma besemahhovisi bayakwazi ukuba yingxenye yezingxoxo ze-Shift ngokuthumela imiyalezo ezinkundleni zokuxhumana.
Uyakwazi ukuxhumana nabethuli be-Shift ku-Twitter, Facebook nangokuthumela umqhafazo.
Okunye okuncomekayo ngalolu hlelo wukuthi luyakwazi ukwakha isithombe esihle ngeNingizimu Afrika njengoba lugqugquzela abantu ukuba bathathe izwe labo futhi babe ngamanxusa ngokuphatha kahle izivakashi.
I-Shift idlala njalo ngoMsombuluko nangoLwesibili ku-SABC 1 ngo-1.30 kuya 2.30 emini bebade.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kungase kuboshwe amanye amaphoyisaComment on this story
BAWINILE NGCOBO
UPHIKO oluphenya ngamacala athinta amaphoyisa kuleli i-Independent Police Investigative Directorate (IPID) luthi lungase lubophe amanye amaphoyisa ngamacala okushaya ngenhloso yokulimaza nokubamba inkunzi, kulesi sifundazwe.
Okhulumela lolu phiko uMnuz Moses Dlamini usho kanje emuva kokuboshwa kwamaphoyisa ayisithupha.
Uthe bayaqhubeka nophenyo lwabo emuva kokuthi kuboshwe la maphoyisa, amahlanu awo, ashaqwe esiteshini asebenzela kuso eCavendish, eMalvern ngoLwesine ebusuku, elinye laziyisa kubaphenyi balolu phiko ngoLwesihlanu ekuseni.
La maphoyisa ophiko, iProtection Security Services, uWarrant Officer Kirubabhum Naidoo (33), noConstable Bukani Dlamini (29), Good-Enough Dlamuka (34), Mandlakayise Mkhwanazi (32), Kenneth Gwala (33) no-Ayanda Gwexa (32) bavele eNkantolo yeMantshi eThekwini ngoLwesihlanu bakhishwa ngebheyili ka-R1 000 umuntu ngamunye.
I-IPID ithi phakathi kwezinye izinto azenzayo la maphoyisa abeka izidakamizwa emizini yabantu bese ebabamba inkunzi ngokuthi athi abakhokhe ukuze bangaboshwa.
Ngesikhathi ibakhipha ngebheyili iMantshi u-Anitha Govender, ithe akukho okungenza ukuthi laba basolwa bagcinwe ezitokisini ngoba umbuso ubungaphikisani nesicelo sebheyili.
Unxuse abasolwa ukuthi bangaxhumani nofakazi kuleli cala njengoba kuvela ukuthi bayabazi futhi bazi nalapho behlala khona.
Ngesikhathi umbuso uchaza ngamacala abekwe la maphoyisa uthe basolwa ngokuthi bagasela kwenye indawo lapho babesola khona ukuthi kukhona owayedayisa izidakamizwa.
Kuthiwa la maphoyisa afike angena ngenkani, afaka upulastiki ekhanda lomunye wabamangali, wancisheka umoya, aphula induku yomshanelo, amdlokodla ngayo ezinqeni.
La maphoyisa asolwa nangokuthatha ngenkani imali kunina womunye wabamangali.
Kuthiwa athatha u-R5000 kodwa abhala phansi ukuthi athathe u-R700.
Ngesikhathi eboshwa amaphoyisa kuthiwa uNaidoo utholwe nensangu, izidakamizwa, izinhlamvu nesibhamu okungekho emthethweni.
Ummeli wala maphoyisa, uJayshree Baijnath uthe uyamangala ukuthi abekwe icala lokudlwengula kodwa kube kuthiwa asebenzisa umshanelo ukudlokodla lo wesilisa ezinqeni.
Uthe akusilo iqiniso ukuthi uNaidoo utholwe nezinto ezingekho emthethweni ngoba isibhamu atholwe naso ngesomsebenzi, izidakamizwa atholwe nazo ubephuma nazo endaweni abezithole kuyo esayozibhala encwadini okubhalwa kuyo okusuke kutholwe amaphoyisa lapho elwa khona nobugebengu.
Uthe la maphoyisa asebenza amacala abucayi okubalwa kuwo nawezidakamizwa.
La maphoyisa azophinde avele eNkantolo yaseThekwini ngoJulayi 18 ukuze anikwe iNkantolo okuzoqhubeka kulo icala.
Umbuso uveze ukuthi bonke ubufakazi sebuqoqiwe njengoba izitatimende zofakazi zithathiwe ngisho incwadi kadokotela yalo owadlokodlwa ngenduku yomshanelo isikwidokodo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Lihlehlisiwe 'elendoda yembazo'
2012-11-30 14:02
Durban - Icala lowayengumdlali weBlue Bulls uPhindile Joseph Ntshongwana lihlehlie eNkantolo eNkulu eThekwini.
Icala lihlehliselwe uDisemba 14, nokuyilanga okuzobekwa ngalo usuku lokuqulwa kwecala.
Ummeli kaNtshongwana, uThemba Mjoli, ubengekho enkantolo njengoba elashelwa isifo sikashukela.
UNtshongwana ubhekene necala lokubulala uThembelenkosini Cebekhulu eMontclair ngoMashi 2011, uPaulos Hlongwa, uSimon Ngidi kanye nomunye owesilisa ongaziwa.
Bonke babulawa ngembazo.
Uphinde asolwe ngokuthumba adlwengule owesifazane ngoNovemba 2010, nelokushaya ngenhloso yokulimaza.
Uphinde abhekane namanye amacala amabili okuzama ukubulala.
Wawaphika wonke amacala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuxwayiswa ngomkhonyovu wamakhadi
2012-11-09 07:48
Jonathan Erasmus, The Witness
Durban - Amaphoyisa asekhiphe isexwayiso ezakhamuzini zaseRichards Bay ukuba ziqaphele amaqola angase aziqole amakhadi azo asemabhange noma awasebenzisele umkhonyovu njengoba kuza isikhathi samaholidi.
Okhulumela amaphoyisa uCaptain Debbie Ferreira uthe ngesikhathi samaholidi, lapho abantu bethola amabhonasi, liyanyuka izinga lokuthi babe yizisulu zalobu bugebengu.
Uthe amaphoyisa asebenzisana eduze neSouth African Banking Risk
Information Centre (Sabric) kanti bazolokhu benza imizungezo ezinxanxatheleni zezitolo ukuqapha izigilamkhuba.
Kulindeleke kube khona isiteshi esingumahambanendlwana eBoardwalk Inkwazi Mall.
“Izigebengu zizosebenzisa intuba yokukhululeka kwabantu kulesi sikhathi ukuze zibagebenge," kusho uFerreira.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
UMchunu uzithintele kuMagwaza-MsibiComment on this story
CELANI SIKHAKHANE
Uhlokoze isidleke seziqandu uNgqongqoshe wezeMfundo KwaZulu-Natal, uMnuz Senzo Mchunu, ngokugxeka iMeya yaseZululand, uNkk Zanele Magwaza-Msibi, ngezikole ezakhela umphakathi.
UkaMagwaza-Msibi ukhiphe isitatimende esivuthayo ezwakalisa ukudumala ngenkulumo kaMchunu ayichaze ngokuthi ikhombisa ukungasiqondi isimo esibhekene nabantu basemakhaya.
UNkk Magwaza-Msibi uthe yena akazisukeli phansi ayokwakha izikole kodwa usuke ecelwe wumphakathi ukuba azofaka isandla kulezo zikole ezisuke zakhiwe wuMnyango kodwa wagcina usuhluleka ukuziqedela ngesikhathi.
“Kungethusile okushiwo nguMchunu ngami ngoba futhi kumveza obala ukuthi akazi lutho ngokwenzeka eMnyangweni wakhe.
“Okokuqala nje kunezikole ezigunyazwe wuMnyango wakhe ezinothisha abakhokhelwa uhulumeni kodwa ezinezakhiwo zodaka, ezinye abafundi bafundela phansi kwezihlahla nokudale ukuthi abantu bakulezo zindawo bangicele ukuba ngifake isandla.
“Ngiyaye ngihambe ngicela iminikelo ezinkampanini ezizimele ukuze sikwazi ukuqhubeka naleso sikole sisakhe sisiqede, sifake nezinsiza ukuze izingane zikwazi ukufundela esimeni esigculisayo. Ngaphandle kwalokho uMnyango kaMchunu uthatha isikhathi eside ukwakha noma ukulungisa isimo sezikole zasemakhaya nokugcina ngokuthi imali ibuyele emuva ingasebenzanga,” kusho uNkk Magwaza-Msibi.
Uthe njengomuntu wasemakhaya uyalwazi usizi lwezikole zakhona yingakho esukumela phezulu uma abazali bemcela ukuba abaseke abakhele izindlu zokufunda kulezo zikole uMnyango osuke uhluleka ukuziqedela.
Eqhuba uthe ngaphambi kokwakha izikole uyaxhumana nabaphathi bezeMfundo besifunda saseZululand akholwa wukuthi bayambikela uNgqongqoshe.
UkaMagwaza-Msibi uthe udumele ukuzwa ukuthi uMchunu unqume ukuba ayokhuluma ngaye komunye umasipala eSisonke ekubeni bekufanele amqonde njengomuntu abanaye kuhulumeni baxoxisane.
Izolo uMchunu ubethula inkontileka ezokwakha amagumbi okufunda esikoleni esingamakhilomitha ayisishiyagalolunye ukusuka eQueen kaMsweli Primary School.
Lesi sikole uNkk Magwaza-Msibi uthe singaphansi kwawo uMnyango kodwa wehlulekile ukuqhubeka naso ngoba izingane zifundela emathinini.
UMchunu ukhalile ngaso wathi abazali bacele ukuba abafundi abakhiphe kuso ayobafaka eQueen kaMsweli ngoba inakho konke okudingwa ngabafundi.
UMchunu utshele abaholi bakamasipala waseMzimkhulu naseSisonke ukuthi uNkk Magwaza-Msibi uvele ayokwakha amagumbi amabili entabeni engayilandelanga nemigudu yomnyango bese ehambe ememezela ukuthi wakhe izikole.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Ngethuka kuqhuma isibhamu: ufakaziComment on this story
INTATHELI YESOLEZWE
Owesilisa owalahlwa yicala lokubulala uNkk Anni Dewani uthi wethuka ngesikhathi ezwa ukuqhuma kwesibhamu ngesikhathi asolwa naye edubula uNkk Dewani. INkantolo eNkulu yaseWestern Cape izwe lobu bufakazi izolo.
“Ngangingalindele ukuthi kungase kuqhume isibhamu. Yilapho engathuka khona ngamisa imoto,” kusho uMziwamadoda Qwabe.
UQwabe ubethula ubufakazi ecaleni elibhekene noXolile Mngeni owaliphika icala lokuthumba, ukuphanga esebenzisa isihluku, ukubulala nokuphatha isibhamu nezinhlamvu okungekho emthethweni.
UNkkk Dewani wabulawa esigamekweni okwahuhloswe ukuthi sibukeke sengathi kwakudunwa imoto eGugulethu ngoNovemba 13, 2010, yena nomyeni wakhe, uMnuz Shrien Dewani, bevakashele eCape Town.
UQwabe utshele inkantolo ukuthi isibhamu saqhunyiswa emgwaqweni uMew Way ophakathi kwemijondolo yaseNdlovini neHarare.
Babeshayela sebegoduka bebheke kwa-C eKhayelitsha lapho behlala khona.
Ummeli kaMngeni, uQalisile Dayimani, uthe nakanjani la madoda kukhona akubhunga mayelana nokuthi kuzodutshulwa umgibeli wesifazane ngesikhathi “kuthunjwa” leyo moto.
Kulokho okushiwo ngummeli, uQwabe uphikile wathi kungakho ethuka uma sekuqhuma isibhamu ngoba babengakhulumanga lutho ngokudubula umuntu.
UQwabe uthe mhlawumbe uMngeni wabona ukuthi sengathi sebesondele ekhaya washaywa wuvalo.
Uyise kaNkk Dewani, uMnuz Vinod Hindocha, nomzala kamufi uNishma, bavele baphuma enkantolo ngesikhathi kufakaza uQwabe.
Icala liyaqhubeka.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Abaduni bahlasele umkhumbi eNigeria
2012-12-24 14:22
Lagos - Abaduni bemikhumbi bahlasele umkhumbi eNigeria base bethumba abasebenzi abane esigamakweni sakamuva kuleliya lizwe elicebe ngowoyela, kusho i-International Maritime Bureau ngoMsombuluko.
"Abaduni bemikhumbi abebehlome beyizingovolo ngezibhamu, bangene emkhumbini bathumba abasebenzi abane," kusho iPiracy
Reporting Centre ye-IMB ngalesi sigameko sangeSonto.
Akekho okubikwe ukuthi ulimele kulabo abathunjiwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Bazothola imizi yomxhaso abaseMsingaComment on this story
CELANI SIKHAKHANE
ABANIKAZI bezindlu zikanokusho ezicekelwe phansi yizikhukhula ebaThenjini, eMsinga, ngeke baluthole usizo lokulungisa imizi yabo ngenxa yokuthi uhulumeni akanalo uhlelo lokunxephezela imizi ebizayo.
Uhulumeni uhlele ukuthi ahlinzeke laba bantu ngezindawo zokucupha isikhashana baphinde banikezwe nomhlaba abazokwakha kuwo uma sebesesimeni esibavumelayo kwezomnotho.
Okhulumela uMnyango wezokuBusa nokuBambisana KwaZulu-Natal uMnuz Lennox Mabaso, uthe lolu daba lwakhulunywa nangonyaka odlule ekutheni basuswe kuleya ndawo abakuyo ephezu komfula iSibumba.
“Ngakho okuzokwenzeka ngoba ikhona indawo iNkosi eyanikezela ngayo, sizohlinzeka ngezindlu zomxhaso kubo bonke abakhahlamezekile okuyinto esizoyenza ngokungabheki ukuthi umndeni othile ubunohlobo olungakanani lwendlu. Njengoba laba bantu iningi labo linezindlu ezinkulu ngeke uhulumeni abakhele lezo zindlu kodwa uzobanikeza ezomxhaso okuyizo okuhlinzekwa zona abantu abampofu. Lokhu sizokwenza ngaphansi kwemibandela uma umuntu ehlinzekwa ngomxhaso okuyoba ukubheka ukuthi ngabe umholo wakhe wenyanga uyavuma yini ukuthi ahlomule ngendlu yomxhaso. Uma kungenjalo ikakhulukazi njengothisha abanemiholo engabavumeli ukuthola umxhaso bayohlala kulezi zindlwana zesikhashana esibahlinzeke ngazo baze bakwazi ukuba namandla okuthi bazakhele,” kusho uMabaso.
Uthe ngokomthetho uhulumeni akakwazi ukuthi uvusele umuntu indlu yezigidi esuke icekelwe phansi ngoba alukho uhlelo olunjalo, yingakho umuntu noma ngabe ubenendlu enamagumbi ayishumi kodwa uma esexhaswa unikezwa indlu yomxhaso.
Uthe kubantu baseMsinga bangakugqugquzela ukuthi bahlale kulezi zindlu zesikhashana ababaqubise kuzo ezifakwe ngoLwesithathu kanti bazohlala kuzo kuze kube bathola amandla okuzakhela.
Ukugcizelele ukuthi uma kukhona abasesimeni esibavumelayo ukuthola izindlu zomxhaso bayonikezwa.
Uthe abasebenzi bakahulumeni njengothisha banemihlomulo ebagunyaza ukuzithengela izindlu ngakho abanalo igunya lokuthola izindlu zomxhaso.
Iningi lemizi yaseMsinga ecekeleke phansi isezingeni likanokusho futhi inamagumbi angaphezulu kwayisithupha kanti eminye yayo ngeyothisha.
UMabaso uthe uma umuntu enendlu enkulu noma ngabe usemakhaya kumele ayifake kumshwalense ukuze avikeleke uma icekelwa phansi ngoba uhulumeni akasoze ayivuse.
Wenze nesibonelo ngabanikazi bezindlu ezigudle ulwandle eThekwini nasePort Shepstone abadilikelwa imizi yezigidi kuhlasele amagagasi kodwa abayikhokhanga ngenxa yokuthi uhulumeni akakwenzi lokho.
Umphakathi waseMsinga ngesikhathi ukhuluma ne-Solezwe ukugcizelele ukuthi nakuba uthanda ukusuka kule ndawo kodwa ubhekene nenkinga yokuthi awukaze uyalelwe ukuthi uzoyiswa kuphi futhi uzoxhaseka kanjani.
Kulezi zikhukhula kumuke abantu abayisithupha okunguMnuz Nehemiah Mhlongo nabangani bakhe ababili abasindile, namalungu omndeni wakwaDlamini amathathu kodwa okusatholakale elilodwa.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Akekho ozodlala amakhaza kwiVodacom Durban JulyComment on this story
BONISWA MOHALE
OSAZIWAYO bathi abaya kwiVodacom Durban July bangazikhathazi ngamakhaza ngoba ubumnandi obudidiyelwe kulo mcimbi kuzobagcina beshisa.
USthandwa Nzuza osakazela Ukhozi FM uthe uzobe egqoke ingubo yase-Afrolicious enombala obomvu ngoba uhambisana nendikimba.
Uthe uzwile abantu abazobe behambele i-Vodacom Durban July angeke bagodole ngoba ubumnandi buzobe bukuyo yonke indawo kusukela etendeni lase-Afro kuya kwele-Tourism KZN lapho kuhlangene khona abasakazi bakwa-SABC.
Umsakazi we-5 FM uDJ Fresh uthe uzobe ekhona kwi-Vodacom Durban July kodwa uzobe enandisa etendeni lalesi siteshi.
Mayelana nazobe ekugqokile, imenenja yakhe uTsholo ithe abalandeli bakhe bazobona ngoMgqibelo kodwa-ke akavamisile ukulandela imfashini.
Umculi oshisa izikhotha kulezi zinsuku uShota (Mnqobi Mdabe) uthe uzobe egqoke isudi enombala ompunga ukuze noma kuvela isikhathi sokuxoxa ngebhizinisi akwazi ukwenza lokho.
“Angiyena umuntu olandela imfashini kodwa-ke kwi-Vodacom Durban July ngizobe ngibukeka kahle ngigqoke isudi. Nginomuntu ongibonisayo ngezinto okumele ngizigqoke uTshepo. Ngingathi kubantu ngizobe ngiyindoda ehloniphekile,” kusho uShota.
Uthe uzobe esetendeni le-Afrotainment bese kuthi emuva komjaho anandise ezindaweni ezahlukene.
Umsiki wengqephu uMamsie Mkhwanazi ugqugquzele abantu ukuba bahambisane nendikimba ethi A Material World, bagqoke baqinise kakhulu ezimpahleni ezinombala obomvu noluhlaza.
Ezintweni zokuhloba uthe bangawakhohlwa ama-fascinator okuyizigqokwana ezincanyana nalezo ezino-lace.
Amacici uthe kufanele abe makhulu kube nobucwebe obuzokwenza ugqame eningini.
“Indikimba yalo nyaka ikhuluma ngokunakekela imvelo kodwa-ke akusho ukuthi ungazinakekeli ngoba iyakugqugquzela nokuthi uziveze ukuthi ungubani. Ufake ubucwebe, ubonakale ukuthi ukhona,” kusho uMamsie.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
WASHINGTON— Inhlanganiso yabatsha, iYouth Agenda Trust sisungule uhlelo lokufundisa abasakhulayo ngokuqakatheka kokuvota ngaphambilini kokhetho olulakho ukwenziwa ngomnyaka ozayo.
Inhlanganiso le ithi ikhuthaza ikakhulu abatsha abangakaze bavote ukuthi bayebhalisa bathole izithupha. Ngaphansi komthetho, wonke umuntu ovotayo kumele aveze isithupha.
IYouth Agenda Trust ithi icebisa njalo abasakhulayo ngokumele bahambe lakho emawofisini kamsitheli ukuze babhalise ukuthola izithupha.
Isiphathamandla esibona ngokuqoqwa kwenhlelo zalinhlanganiso uMnu Trust Nhubu uthi baqhuba imfundiso le ezabelweni ezitshiyeneyo zelizwe.


text:
Abanye ababulewe eGaza
2012-11-19 12:03
Gaza City - Ukuhlaselwa kweGaza okwenziwe ngabakwa-Israyeli kushiye abantu abayishumi beshonile ngoMsombuluko, lokhu sekwenze safinyelela ku-87 isibalo sabasePalestine ababulewe ngabakwa-Israyeli esikhathini esiyizinsuku eziyisithupha.
Abanye babashonile bahlaselwe besedolobheni iQarara, eningizimu neKhan Yunis.
Kuhlaselwe nabanye abantu abathathu abahlaselwe behamba ngemoto edolobheni iDeir al-Balah, maphakathi neGaza, bonke abashonile bekungamalungu omndeni owodwa.
Edolobheni iGaza kubulawe abesifazane ababili nengane, ngesikhathi kuhlaselwa idolobha elingumakhelwane iZeitun - abashonile ngoNisma Abu Zorr, 23, Mohammed Abu Zorr,5, Saha Abu Zorr, 20 kanye no-Ahid al-Qatati, 35.
– Landela Izindaba News24 kuTwitter
(@IzindabaNews24).
- AFP


text:
Akwaziwa usinde kanjani obehlezi nezinkabi
2012-10-29 10:03
Mlondi Radebe, The Witness
Durban - Uchithe imizuzu engu-30, uNomonde Dlamini ehleli nabesilisa ababili bezama ukumncenga ukuthi omunye wabo uyamthanda ufuna bajole, kanti bathunyele ukuba bazomsoconga.
Kodwa inkukhu yawusola umgqakazo kuDlamini, njengoba laba babethengwe ukuba bambulale bezokhokhelwa u-R5 000.
U-R1 000 basebewutholile vele, ingxenye yawo abayisebenzisela ukukhokhela izidlo neziphuzo, eyayisele yayizokhokhwa uma umsebenzi usuphothuliwe.
UDlamini wayemazi umuntu owayemhlelela ukuba abulawe - ingoduso kamfowabo - isizathu ukuthi abazali bakhe bashiya ifa labo kuyena nomfowabo, okuyimoto nendlu.
Ngebhadi-ke ingoduso kamfowabo yabe ingazimisele ngokuba babelane ngamafa.
Imizamo yokuqala yokuqeda ngempilo yalo mfundi owenza unyaka wesibili ezifundweni ze-Financial Management yenziwa ngasekuqaleni kwenyanga.
Ingoduso yazama ukunxusa lowo osiza ekwenzeni imisebenzi yasendlini ukuba afake ushevu ekudleni kwakhe.
Kodwa, isisebenzi sanqaba ukuba yingxenye yaleli tulo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
UPistorius uboshelwe elokubulala - Umbiko
2013-02-14 10:05
Johannesburg - Indoda eneminyaka engu-26 ubudala, nekukholakala ukuthi ngumsubathi u-Oscar
Pistorius, isiboshwe ngamaphoyisa mayelana necala lokudubula ibulale intombi.
Lesi sehlakalo senzeke emzini womsolwa eSilverlakes, ePitoli, kusho amaphoyisa aseGauteng.
"Abahambisi bosizo oluphuthumayo bathi owesifazane ushonele endaweni yesehlakalo, amaphoyisa aqhuba uphenyo. Owesifazane udubuleke ekhanda nakwesingenhla emzimbeni," kusho okhulumela amaphoyisa uLieutenant Colonel Katlego Mogale.
UMogale akafunanga ukuqinisekisa noma u-Pistorius nguye yini umdubuli, uthi amaphoyisa abizwe ngemuva kokuthi kube nesehlakalo sokudubula.
"Ekufikeni kwamaphoyisa afice abahambisi bosizo lokuqala bexilonga owesifazane oneminyaka engu-30 ubudala. Ushonele endaweni yesehlakalo."
Kutholakale isibhamu sohlobo lwe-9mm, umsolwa uyaphenywa ngecala lokubulala.
Iphephandaba iBeeld
libike lathi nguPistorius odubule wabulala intombi yakhe ngephutha ecabanga ukuthi ngumgqekezi.
Okhulumela amaphoyisa uCaptain Sarah Mcira uqinisekise lokhu kwabeBeeld.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
HARARE—
Abaphila legciwane bakhuthaza uhulumende lenhlanganiso ezipha uncedo ukuba babobaphathisa ngoncedo lezinto zokusebenzisa ukuze baziphandele hatshi ukulindela ukukhongoza izandla sikhathi sonke. Abezokholo nganxanye bathi loloncedo malwenziwe ngokuhlakanipha ngoba bekhona abangafisa ukusebenzisa abaphila legciwane laba ngenjongo yokuzitholisa bona inzuzo.
Abenhlanganiso yeZimbabwe HIV and AIDS Activists Union abakhankasela lokulwela amalungelo alabo abaphila legciwane, babika ukuba inengi labaphila legciwane ngabayanga okubenza banganelisi ukuziphandela.
Bathi lanxa ekhona amalunga alinhlanganiso asaqinile, inengi labo liphila ngokukhongozela sikhathi sonke ngoba bengelakho okungabaphathisa ukuze bazinakekele.
Kubika intathelizindaba yeStudio 7 uMavis Gama osethulela loludaba ngokugcweleyo ese Harare.
Udaba lukaMavis Gama lwabaphila legcikwane abafuna ukuziphandela


text:
I-AfriForum ihlabe umdwebo ngoZapiro
2012-07-10 07:38
Johannesburg - Umdwebo kaZapiro wokugcina "utshengisa ukwedelela okunenhlamba" ngoMengameli Jacob Zuma, kusho inhlangano yamalungelo abantu i-AfriForum.
Lo mdwebo "awusizi ngalutho futhi uchapha uZuma ngenhlamba nje kuphela," kusho okhulumela i-AfriForum u-Ernst Roets esitatimendeni.
Umdwebo kaJonathan Shapiro uveza isitho sangasese somuntu wesilisa esimile sinemilenze neshawa ekhanda sime sibheke esibukweni.
Lo mdwebo washicilelwa kuMail & Guardian ngoLwesihlanu.
URoets uthe umdwebo lo awusizi ngalutho ekuxazululeni izinkinga leli elibhekene nazo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ubuyiselwe esikhundleni sakhe oweNFPComment on this story
CELANI SIKHAKHANE
I-NFP isithathe isinqumo sokumbuyisela esikhundleni uNobhala wayo owesula ngemuva kokulahlwa icala elimayelana nokuzihlanganisa netulo lokushaya nokubulawa kwabantu bokufika eThekwini esigamekweni sango-2008.
UMnuz Vusi Khoza ugwetshwe iminyaka emithathu inkantolo yaseThekwini kodwa yalengiswa. Iqembu lakhe lifinyelele esinqumeni sokuba abuyiselwe esikhundleni sakhe sokuba uNobhala KwaZulu-Natal.
Lokhu kwenzeke ngemuva kokuthi uKhoza anqume ukuba esule esikhundleni ngesikhathi inkantolo imthola enecala ngonyaka odlule. “Ngemuva kokuthi inkantolo ikhiphe isinqumo ingigweba, yabuye yayilengisa iminyaka emithathu engiyidonsa ngaphandle. Iqembu nalo livumelane ngokuthi ngibuye ngiqhubeke nesikhundla sami sokuba uNobhala wesifundazwe,” kusho uKhoza.
UKhoza ubuyiselwa esikhundleni nje ubese nyamanambana kwabanye abaholi baleli qembu befuna angabuyiselwa ngoba naye wakwazi ukumisa abanye ababebhekene namacala okungoMnuz Bhungu Gwala, uMnuz Bonginhlanhla Gwala oseyishiyile i-NFP noMnuz Mzonjani Zulu.
Abanye babesho nokuthi abanendaba nokuthi leli cala ulenze esekwi-ANC lapho ayeyikhansela khona e-Albert Park, eThekwini kodwa bamfuna ehambile.
UKhoza uthe okumxakayo ukuthi abantu sebephuma naye iqhubu ekubeni isinqumo sokumisa laba baholi sathathwa kuhlangene isigungu sonke sesifundazwe, kwavunyelwana. Uthe kuyethusa uma abantu sebekhomba yena.
Echaza uthe uSihlalo wesifundazwe uMnuz Bhekizitha Mlotshwa noMnuz Eric Zungu yibona abakwamukele ukubuya kwakhe njengoNobhala.
UKhoza ukhethwe engqungqutheleni yesifundazwe eyayisoLundi kanti uyingxenye yabanye abaholi abajoyine i-NFP ngesikhathi isanda kusungulwa kusalungiselelwa nokhetho lohulumeni bezindawo obelungo-2011. Imizamo yokuthola uMnuz Maliyakhe Shelembe onguSihlalo kazwelonke we-NFP izolo, ayiphumelelanga kwaze kwashaya isikhathi sokushicilela.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
UNeeskens usanethemba ngeSundowns
2012-11-08 07:50
Johannesburg - Umqeqeshi weMamelodi Sundowns uJohan Neeskens uthi akulahlwa mbeleko ngakufelwa ngakho uyathemba ukuthi ezakhe zizobuya zibaselwe kulandela ukuguqiswa yi-Orlando Pirates, kubika iKickOff.com.
ISundowns ishaywe ngo 3-1 yiPirates eLoftus Stadium kanti manje isihlezi emsileni weligi namaphuzu amahlanu njengoba isawine umdlalo owodwa nje vo.
UNeeskens ukholelwa ekutheni iqembu lidlale kahle kodwa lashoniswa amaphutha eliwenzile.
“Akungabazeki ukuthi ngikhathazekile ngokuhlulwa yiPirates. Iqembu liqale kahle kakhulu umdlalo kodwa izinto zibhede ngesikhathi sesiqala ukungenisa amagoli," esho.
Yize ikhula ingcindezi eChloorkop, uNeeskens akabukeki ezimisele ngokudedela izintambo njengomqeqeshi weSundowns.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UCastro useveze ukuthi uzoshenxa
2013-02-25 12:04
Havana - Sekungaphezulu kweminyaka engu-54 kwagcina ukuthi kube ngumuntu ongeyena uCastro ukuba ahole iCuba, kanti kungenzeka futhi kuphele eminye emihlanu.
Sekumenyezelwe ukuthi isikhathi sokubusa kwezelamani uFidel noRaul sizophela ngo-2018.
Ngesikhathi amukela elinye ihlandla lokuphatha ngeSonto, uRaul Castro ,81, umemezele ukuthi kuzoba ngelokugcina, wabe eseveza ukuthi uMiguel Diaz-Canel, nguyena ongase angene kulesi sikhundla.
"Kuzoba yihlandla lami lokugcina leli," kusho uCastro.
UCastro uphinde wathi ufuna ukwenza kube ngumgomo ukuthi isikhathi sokubusa singeqi emahlandleni amabili kanye neminyaka yomuntu ongaba ngumengameli, nakuba engacacisanga.
Njengephini elisha likamengameli weCouncil of State, nebusayo, uDiaz-Canel, 52, kungase kube uyena ongena kwesikamengameli kanti futhi nguyena obonakala esenamathuba kakhulu kunabanye osopolitiki baseCuba abangazange babe yingxenye yomzabalazo ngo-1959.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AFP


text:
Badlala amakhaza abashelwe yindluComment on this story
DELI MNCWABE
UKHALA uyazithulisa ugogo oshelwe ngumuzi wakhe okusolwa umzukulu wakhe (3) ukuthi uwuthungele ngekhandlela ngeSonto ebusuku.
UNksz Margaret Makhathini (73) wase-unit 2 eMpumalanga ngaseHammarsdale uthe usefile ngamakhaza azenzelayo kuyena nabazukulu abane kusukela ingxenye yomuzi wakhe ishe yaba ngamalahle.
Umuzi kaNksz Makhathini uyindlu enkulu enamagumbi amane bese kuthi eceleni kube ngamanye amabili. Eshile yile enkulu kanti amanye amakamelo awachapha-zelekanga kakhulu njengelakhe okuyilo ebeliqukethe impahla ebalulekile nabelala kulona.
“Selokhu kushile siyafa ngamakhaza njengoba kusukela ezingutsheni, imishini yokuthunga, inqwaba yezibhalala nokunye okubalulekile ekhaya bekuhlala kuleli kamelo elishile,” kusho ugogo ekhala.
Uthe lokhu kwenzeke ngeSonto ebusuku eselungiselela ukuyolala.
“Bengisalungiselela ukukhumula izingubo zesonto ngase ngikhanyisa ikhandlela ngoba ugesi walapha ekhaya uyinhlobo eyafakwa kudala manje ususinika izinkinga,” usho kanje.
Uthe ngesikhathi esondela ngasekamelweni lakhe uye wahlangatshezwa yilangabi lomlilo.
“Ilangabi lomlilo lingihangule ngiseza ephaseji ngethuka ngayisimanga. Ngimemezile ngakhala ngithi abantu abaze bangisize,” kubeka uNksz Makhathini.
Uthe omakhelwane bafikile kwasho khona ukuthi umlilo usumkhulu. Eqhuba uthe ubone imishini yakhe yokuthunga, amayadi nezingubo kusha engenakukhipha ngoba umlilo ubunamandla.
“Nakuba ngiyakhuluma ngibonga omakhelwane nezicishamlilo abafike ngokuphazima kweso basiza kwangalimala muntu.”
Ugogo uthe umzukulu nguye ozivumele ngokwakhe ukuthi uwise ikhandlela.
“Manje ayikho into engenziwa ngoba yingane le engenacala, kuphela nje ngicela noma ngubani ongasisiza noma yingani ngoba kushe imifaniswano, izincwadi nayo yonke into, siyafa amakhaza njengoba kubanda.”
Ikhansela lendawo uMnuz Lucky Mngwengwe utholwe yiSolezwe ematasa elungisela lo mndeni izinsiza kusukela ekudleni, u-asbestos wokufulela kabusha nezingubo azokuyisa kwaMakhathini.
“Ngiyalwazi udaba lwakaMakhathini ngiyalulungisa njengoba senginxuse abantu ukuba baphonse esivivaneni basizakale, ngeke sibayeke kulesi sikhathi esinzima ababhekene naso,” usho kanje.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Abokufika babulawa umalaleveva
2011-01-28 12:28
Cape Town - UMnyango wezeMpilo e-Eastern Cape ngoLwesihlanu uthe sekushone abantu ababili abangabokudabuka e-Ethopia bebulawa umalaleveva emva kokuthi bengeniswe esibhedlela sase-East London.
Okhulumela lomyango uSizwe Khupelo uthe lamadoda afike kuleli laseNingizimu Afrika ngasekuqaleni kwalenyanga, kanti lesi sifo abasitholanga kuleli.
Omunye wabalisa, 36, wangeniswa esibhedlela saseFrere ngeSonto washona ngoMsombuluko. Lo omunye, 25, wangena ngoMsombuluko washona ngoLwesibili.
Abanye abantu bathathu baseEthiopia balashelwa lesi sifo eFrere. uKupelo uthi izihlobo zabo ziyabavakashela.
- SAPA


text:
Kuzobhikishelwa ama-etolls
2012-11-23 16:30
Johannesburg - Uhlelo oluyizigaba ezintathu oluhlelwe yiCongress of SA Trade Unions lokubhikishela ukulwa nama-e-toll, kulindeleke ukuthi luqale ngesonto elizayo.
"Kuzokuba nesiteleka esingukhukhulela ngoqo mhlaka-30 Novemba," kusho uNobhala womfelandawonye eGoli uDumisani Dakile.
Umbhikisho waseGoli uzoqala ngo-09:00 eMary Fitzgerald Square, eNewtown, ababhikishi bazosuka kule ndawo ngo-11:00 bahambele emahhovisi oMnyango wezokuThutha nawoMnyango wezeZindlu.
"Sazise abakwaNedlac ngakho konke okudingakalayo ngaphambi kombhikisho, sifuna ukuqinisekisa ukuthi amalungu ethu aphephile ngokuphelele."
EPitoli umbhikisho uzosukela eSophie De Bruyn Street, ngo-09:00 bese kuyiwa emahhovisi oMnyango wezokuThutha nowezeziMali.
Eminye imibhikisho izohlelelwa umhlaka-6 Disemba.
"Sizovala yonke imigwaqo emikhulu yaseGauteng."
EKurhuleni, iCosatu ihlela ukuvala u-N12, N17, N3, no-R21, kuthi eTshwane kuvalwe u-N1, N4 no-R21.
EGoli kuzovalwa u-N1, M1, M2, no-N12.
Ingxenye yesithathu kuhlelwe ukuthi ibanjwe ngoFebhuwari uma sekuvulwa iPhalamende likazwelonke neziShayamthetho.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kubulawe indoda ngaphandle kwesitolo eKapa
2013-02-07 14:05
Western Cape – Kudutshulwe kwashona indoda ngaphandle kwesitolo esise-Atlantis, kanti kuze kube yimanje ayicaci imbangela yalesi senzo esishiye umphakathi ushaqekile, kubika iCape Argus.
Le ndoda eneminyaka elinganiselwa kwengu-30 ubudala, ibisemotweni yayo ngaphandle kwasesitolo emgwaqeni uGrosvenor Road ngezithuba zabo-14:00 ngesikhathi idutshulwa.
Oshayasibhamu babalekile kanti akukaboshwa muntu, kusho amaphoyisa.
“Imbangela yalokhu kudubula ibingakaziwa. Abasolwa babalekile kanti lolu daba lusaphenywa,” kusho okhulumela amaphoyisa uLieutenant Colonel Andre Traut.
Ikhansela lase-Atlantis uBarbara Rass lithe lithole imiyalezo ebivela kubantu bembikela ngalesi sigameko.
“Le ndoda ihlala endaweni engaphansi kwami kodwa idutshulwe ikwenye indawo, kwelinye iwadi.”
“Ngikhulumile neMeya kanti sizoba nomhlangano ngoLwesihlanu kanye noNgqongqoshe wezokuPhepha esifundazweni ngenhloso yokuzama ukungenelela e-Atlantis.”
URass uthe muva nje sezandile izehlakalo zokudutshulwa kwabantu e-Atlantis – lokhu akwamukelekile.
- Landela
IzindabaNews24 kuTwitter
- News24


text:
IBafana inikeza ithemba ngaphambi kwe-Afcon
2012-12-24 08:18
Johannesburg - Amagoli amabili ngesiwombe sokuqala kaLehlohonolo Majoro noSiphiwe Tshabalala, nelesiwombe sesibili likaMay Mahlangu asize iBafana Bafana yabuyisela isithunzi ngesikhathi iwina ngo 3-1 ibhekene neMalawi eThekwini.
Lo mdlalo ubuseMoses Mabhida Stadium ngoMgqibelo.
Lokhu kunqoba bekungokwesithathu kukaGordon Igesund emidlalweni eyisithupha ngaphansi kwesandla sakhe.
Lo mdlalo ububaluleke kakhulu njengoba iqembu lizilungiselela i-Africa Cup
of Nations nezosingathwa yileli ngoJanuwari.
U-Igesund uthe akungatshazwa ukuthi ujabule ngale miphumela: “Ngijabule kakhulu ngokudlala nokuzimisela kweBafana, kanti nami ngithole ithuba lokufaka abadlali abaningi abahlukene."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Bayahlukumezeka abesifazane nezingane - Mokonyane
2012-08-03 16:19
Johannesburg - Abantu besifazane kanjalo nezingane yibo abahlukumezeka kakhulu uma amaqembu ezombusazwe eqophisana eba nezimpi zombango, kusho uNdunankulu wesifundazwe eGauteng, uNomvula Mokonyane.
"Wonke amadoda asezikhundleni emazweni ase-Afrika kumele azi ukuthi ukuthi uma eqala izimpi zombango, kuhlukumezeka kakhulu abesifazane nezingane....ngisho eqenjini i-African National Congress, yiCongress of SA Trade Unions, kanjalo ne-SA Communist Party," kusho uMokonyane.
Lokhu kuvele ngesikhathi undunankulu ekhuluma engqungqutheleni yeCosatu, yesifundazwe iGauteng.
"Sinendima enkulu esiyibambile kumbimbi, kumele bazi ukuthi uma bexabana siyahlukumezeka."
UMokonyane uthe lihleli obala igalelo leCosatu esifundazweni iGauteng.
Ilungu lekomidi le-ANC eGauteng u-Uhuru
Moiloa, utshele abahambele umhlangano wathi akumele umhlangano waseMangaung ngoDisemba, ubheke kuphela udaba lwezikhundla.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Kudingidwe eyabashona beyofesa
2013-01-28 10:03
Nalini Naidoo, The Witness
Pietermaritzburg - Abikelwe ngasese amakhansela kaMasipala uMsunduzi mayelana nesigameko esingahambanga kahle sokuhlolwa kwalabo ababeyofesela ukuba ngamaphoyisa omgwaqo eHarry Gwala Stadium ngoDisemba.
Le nkundla ingaphansi kukamasipala.
Kulesi sigameko kwashona abantu abayisishiyagalombili kwabangu-35 000 ababezozama inhlanhla ngesikhathi begijima ibanga elingamakhilomitha amane ilanga likhipha umkhovu etsheni.
Imenenja kamasipala uMxolisi Nkosi wethulele amakhansela umbiko ocacisa konke.
Uthe lo mbiko wenziwa ngasese ngenxa yokuthi uhulumeni wesifundazwe uyaphenya ngawo.
Ngaphambilini, lowo okhulumela undunankulu, uNdabezinhle Sibiya, wathi kusezinhlelweni ukujutshwa kwethimba elizophenya ngalesi sigameko kanti uhulumeni uzophawula uma sekuhlangane isiShayamthetho KwaZulu-Natal.
UNkosi uphinde wakhuluma ngesigameko sokuminza komunye e-Alexandra Park
ku-swimming pool ngoDisemba 30.
Kuthiwa lo wayelinde ukuhlolelwa ukushayela ngemuva kokuphothula ngempumelelo ukugijima.
Oyikhansela leDemocratic Alliance uRodger Ashe uthe babengu-1 600 ababebhukuda kule swimming pool ngalolo suku.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Uyazihlangula umsolwa kwelika-Anene
2013-02-26 14:04
Cape Town - UJonathan Davids uliphikile icala lokudlwengula nokubulala u-Anene Booysen, ngesikhathi evele eNkantolo yeMantshi yaseBredasdorp ngoLwesibili.
UDavids, 22, ulandise ngokwenzeka ngosuku okwabulawa ngalo uBooysen, 17.
UBooysen wadlwengulwa yiqulu labasolwa wase ekhishwa amathumbu ngemuva kokuhambela ekilabhini ngoFebhuwari 1.
Watholakala endaweni eyisigange, lapho ayesebenza khona, nokubuqamamana nakubo.
Wakwazi ukukhipha igama lomunye wabahlaseli ngaphambi kokuthi ashone.
UDavids ubethula ubufakazi ngesikhathi efaka isicelo sebheyili.
Lowo asolwa naye uJohannes Kana, 21, naye kulindeleke afake isicelo sebheyili.
UDavids uthi wayesendaweni eyodwa no-Anene ngobusuku abulawa ngabo, uthi wambingelela ngabo-22:00 kwathi ngabo-00:00 umsolwa wahamba nabangani bakhe.
Bathenga ibhokisi lewayini kwenye indawo base begoduka nalo, baliphuza base balala.
Kuthiwa umama kaDavids washona ngo-2003 kanti ubaba wakhe akamazi, njengoba eziphilisa ngokudayisa izimbali.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubhikishwe ngaphandle kweNersa eThekwini
2013-01-17 12:02
Durban - Abantu ababalelwa kwabangaphezu kwekhulu bayigxobe kancane lapho bekubanjelwe khona isithangami sokulalelwa kwezimvo zabantu yiNational Energy Regulator of South Africa, mayelana nokuthi u-Eskom ufunekunyuswe amanani kagesi ngo-16% eThekwini ngoLwesine.
Lesi sixuku seWentworth Development Forum besiphethe izingqwembe ezibhalwe ukuthi "akumiswe u-Eskom ekunyuseni amanani kagesi".
Ezinye bezithi: "kujeziswa abampofu ngokuhluleka ukuhlela izinto kuka-Eskom" nezithi "kungani uhulumeni engaphefumuli ngalokhu?"
UJoseph Harker, ohlala eWentworth, uthe uhola impesheni kodwa kudingeka ukuthi akhokhe u-R800 kagesi njalo ngenyanga.
UHarker uthe impela kuzoba nzima ukukhokhela ugesi uma kungukuthi uyaqhubeka nokunyuka ngo-16% kule minyaka emihlanu ezayo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuboshwe 6 ngelokudlwengula
2013-01-14 07:13
New Delhi - Amaphoyisa aseNdiya asebophe abantu abayisithupha okubalwa nomshayeli webhasi kulandela ukudlwengulwa kowesifazane yiqulu lamadoda ePunjab.
Lo mbiko uvele ngemuva kwamasonto kwadlwengulwa isitshudeni ebhasini eNew Delhi, nokuyisigamekio esavusa umsindo ezweni.
Esigamekweni sakamuva, owesifazane ubehamba ngebhasi ebusuku ngesikhathi umshayeli elishaya elibhekisa endaweni ecashile, kubika iphephandaba i-Indian Express.
Umshayeli nomsizi wakhe babe sebejoyinwa ngamadoda ayisihlanu badlwengula lo wesifazane, kusho owamaphoyisa uSuperintendent Raj Jeet Singh.
- Reuters


text:
2015-03-04 16:00
Umqeqeshi wamaZulu uSteve Barker uzwakalise ukuthi uchazekile ngokudlala kwesiqongqwane sakhe sasemuva uMbulelo “OJ” Mabizela.
2015-03-04 14:33
Inhlangano eyengameli ibhola lezinyawo kuleli, iSafa, izomemezela izwe elizodlala neBafana Bafana eThekwini ngasekupheleni kwaleli sonto.
2015-03-04 13:30
Singase sibuyele eMzansi isihlabani sebhola likabhutshuzwayo sakulelil uSiyanda Xulu njengoba kunemibiko ethi seziqalile izingxoxo namaqembu angase amsayine uma kuphela le sizini.
2015-03-04 10:59
Umdlali wasesiswini we-Ajax Amsterdam uThulani Serero angase ajoyine iqembu laseNtaliyane ekupheleni kwesizini uma imibiko yase-Europe iqiniso.
2015-03-04 07:13
Umqeqeshi weMamelodi Sundowns uPitso Mosimane uthi abanye babadlali ababalulekile bebengawulungele umdlalo ngesikhathi bedliwa bedlala neBidvest Wits.
2015-03-03 17:24
Ibhantshi ligcwale umoya kulowo owayengumqeqeshi we-Orlando Pirates uRuud Krol obesezinze Libya lapho ebeqeqesha khona iqembu i-Ahli Tripoli.
2015-03-03 14:30
Adayiswa okwamakhekhe ashisayo amathikithi omdlalo womkhaya phakathi kweKaizer Chiefs ne-Orlando Pirates ozoba seFNB Stadium eGoli.
2015-03-03 12:26
Isiqongqwane sasemuva seKaizer Chiefs uSiboniso Gaxa uzwakalise ukuthi akasiboni isidingo sokuphumuza abadlali ngenxa yokusabela ukuthola amakhadi bamiswe imidlalo.
2015-03-03 09:32
Umqeqeshi we-Ajax Cape Town uRoger De Sa ukholelwa ukuthi lesi yisikhathi esihle sokubhekana neKaizer Chiefs.
2015-03-02 16:01
Umgadli we-Orlando Pirates, uKermit Erasmus, uhamba emagameni akhe okuthi uzimisele ngokuqhulula amagoli njengoba sikhula isibalo kusukela kuqale isigaba sesibili sesizini.
2015-03-02 13:30
URoger De Sa ubona ukholelwa ukuthi iKaizer Chiefs izolahla amaphuzu emidlalweni elandelayo, kodwa noma kunjalo umbuzo osalayo owokuthi abayilandelayo bazokwazi yini ukuyifica.
2015-03-02 10:59
Umqeqeshi weSuperSport United uGordon Igesund ugxeke abadlali bakhe ngemuva kokuthelwa wuSuthu ngehlazo eLucas Moripe Stadium.
2015-03-01 08:12
UThabo Matlaba uthi i-Orlando Pirates izohlale ikholelwa ukuthi ingayifica iKaizer Chiefs esicongweni seligi.


text:
Umsakazo we ZiFM owenkampani ye AB Communications eqondiswa nguMnu. Supa Mandiwanzira uphawule umsebenzi ngolweSithathu mhlaka 15 Ncwabakazi 2012. Lumsakazo ongomunye wemibili eyaphiwa imvumo yokusakaza luhlangothi lwe Broadcasting Authority of Zimbabwe nyakenye ubuvele usuqale ukusakaza okwenyanga yonke ulinga imitshina yawo.
UMandiwanzira, owayesebenzela umsakazo we ZBC utshele intathelizindaba ukuthi lumsakazo uzatholakala njalo lasebulenjini ku Internet.
UChris Gande we Studio 7 uxoxe lengcwethi kwezokuqhutshwa kwemibiko, uMnu. Zenzele Ndebele othi lanxa lumsakazo wamukelwe ngenjabulo ukhanya ungela mehluko kangako lowe Star FM osungulwe kusikhatshana esifitshane esedluleyo.
zifm


text:
Sibi kakhulu isimo eSyria
2013-01-30 10:01
United Nations - Impi yaseSyria isifinyelele "esigabeni esinyantisa igazi", kusho isithunywa se-UN uLakhdar Brahimi kulandela ukubulawa kwenqwaba yabesifazane nabesilisa ngesikhathi kuhlaselwa.
UBrahimi utshele i-UN Security Council ukuthi kumele isukume ilwe nokuchitheka kwegazi.
Lokhu kulandela ukubulawa kwabelisa abasebancane abangu-80, nabadutshulwe amakhanda balahlwa emfuleni e-Aleppo.
Amavukelambuso aseSyria asola uhulumeni kaMengameli Bashar Assad ngalokhu kubulala, kodwa abezindaba bathi kumele kusolwe iqembu eliphikisayo lamaSulumane.
ISyria "iyashabalala phambi kwamehlo ethu sonke. Amazwe omhlaba kuphela anamandla okusiza," kusho uBrahimi.
- Landela
IzindabaNews24 kuTwitter
- AFP


text:
Akukho okusha ngodlame lwezepolitiki - Cele
2012-11-09 08:39
Durban - Lowo owayengukhomishana wamaphoyisa kuzwelonke uBheki Cele uthe abantu abehlise amaphaphu ngokuthi kuzobheduka udlame lezepolitiki njengoba kuyiwa eMangaung ngoDisemba, kubika iThe Mercury.
Ekhuluma eMhlanga ngoLwesine ebusuku, uthe akukho okushintshe kangakho kusukela ngo-1961 kubhekwe engqungqutheleni ye-ANC eMorogoro, kodwa umlando utshengisa ukuthi isimo sibuyela kwesijwayelekile uma sekudlule le ngqungquthela.
Imbangela yothuthuva ukuthi lezi zingqungquthela zithinta wonke umuntu waseNingizimu Afrika, esho.
Uqinisekise izethameli kulo mhlangano ohlelwe yiXubera Institute for Research and
Development, ukuthi iKwaZulu-Natal seyadlula kudala odlameni olwake lwayihaqa ngeminyaka yawo-1990.
"Kwabulawa abantu abaningi kakhulu ngo-1993 kwamina ngase ngididekile ukuthi kumele ngihambele muphi umngcwabo," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
UBrickz uxolisa ngenhlamba embiComment on this story
NOKUBONGWA PHENYANE noMTHOKOZISI MNCUSENI
UYAZISOLA umculi we-kwaito uSipho “Brickz” Ndlovu ochaphe ngenhlamba umlandeli wakhe enkundleni yokuxhumana uTwitter izolo.
UBrickz owaduma ngezingoma ezithi Tjovitjo nethi Sweety MaBaby, ushiye angalazi echapha ngenhlamba omunye wabalandeli bakhe embiza ngaphansi kweziketi zikanina, esho amagama okunzima ngisho ukuwashicilela.
Ethintwa ngemuva kokususa igidigidi kuTwitter, uBrickz uzwakalise ukuzisola ngokuchapha kwakhe ngenhlamba umlandeli.
Le ngxabano eqale ngemuva kokuthi intokazi ezibiza ngoYandee kule nkundla ithe kulo mculi iyachazeka uma ecula amaculo akhe.
Ngemuva kwesikhashana kube sekuphawula owesilisa ozibiza ngoDezmond-Magz, ozwakalise ukungeneliseki ukuthi lo wesifazane angahlabeka umxhwele yilo mculi wekwaito.
Kube ngukuzithintela kwakhe kuBrickz njengoba eqale wamtshela ukuthi yena uzomthuka ucela ayeke lento ayikhulumayo.
“Ngizomthuka lo, ngicela ungangisukeli,” kusho uBrickz ozibiza ngoBab’ Ndlovu kule nkundla.
Kuqhubekile ukungaboni ngaso linye kulaba bobabili njengoba uBrickz emqale khona ngebhomu lenhlamba waze walekelelwa nangomunye okukholakala ukuthi ungumculi wekwaito ozinze eThekwini.
Lo mlisa ukhombise ukungazinaki izinhlamba zalo mculi njengoba ethe ngeke akwazi ukuphendulana nomculi we-kwaito ongenangqondo.
Abalandeli baBrickz abese bemangele ngokubhadlaza inhlamba kukaBrickz, iningi labo belimnxusa ukuba ehlise umoya anganaki abantu kepha akagxile emsebenzini wakhe wokuqhubeka nokubajabulisa ngomculo wakhe.
Ngokusho kukaBrickz, abantu kumele bakucabange ukuthi yize nabo beyizibonelo kubantu bakuleli kodwa izinto ezifana nalezi nabo ziyabahluthula.
“Ngiyaxolisa kakhulu kubalandeli bami ngingasho nje ukuthi ngihluthukile ngazithola sengithuka inhlamba enkulu. Abantu abaningi bayangazi ukuthi angiyena umuntu okhonze ukukhuluma kakhulu kodwa angithandi ukusukelwa,” kusho uBrickz.
Uthe intsha yakuleli akumele isebenzise lezi zinkundla zokuxhumana ngendlela okungesiyona njengoba kwesinye isikhathi beke bezwe ukuthi khona umculi noma umlingisi oshonile kuqanjwa amanga.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Siningi isimame esibulawa ngophathina baso - SAIRR
2013-02-18 10:07
Johannesburg - Izibalo ezidedelwe ngabakwaSouth African Institute of Race Relations (SAIRR) zithi okungenani bangu-2488 abantu besifazane baseNingizimu Afrika ababulewe eminyakeni eyisithupha eyedlule, ziqhubeke zithi okungenani bayisikhombisa ababulawayo njalo ngosuku.
Ngokusho kokhulumela abakwa-SAIRR uLerato Moloi uthe: "Liyehla kancane izinga lezehlakalo zalolu hlobo. Uma ubheka ngo-2007 kwabulawa abesifazane abangu-2602, kwathi ngo-2012 kwabulawa kuphela abangu-2286."
UMoloi uthi lezi zehlakalo zihlanganisa lezo zokudlwengulwa nokushaywa kwabesifazane, wathi balinganiselwa ku-200 000 abesifazane abavula amacala njalo ngonyaka.
Ucwaningo olwenziwe ngabakwaMedical Research Council, ngo-Agasti luthi abantu abaningi besifazane ababulawayo babulawa ngabantu abasuke bethandana nabo.
Lolu hlobo lokubulala kuthiwa yilo oluthatha kakhulu izimpilo zabantu besifazane kuleli.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
UZuma ududuze abakwaShiceka
2012-04-30 16:41
Johannesburg - UMengameli uJacob Zuma usedlulise amazwi enduduzo emndenini waloyo owabe enguNgqongqoshe
wezokuBusa ngokuBambisana nezoMdabu uSicelo Shiceka odlulile emhlabeni.
UShiceka ushonele e-Eastern Cape ngoMsombuluko ekuseni.
"Egameni likahulumeni wakuleli nabantu bonke baseNingizimu Afrika, sithi dudu emndenini, izihlobo kanjalo nabangani," kusho uZuma esitatimendeni.
"Sizokhumbula kakhulu umfutho akade enawo. Ubesebenze ngokuzikhandla, usebenze kakhulu ezinhlakeni zikahulumeni kanjalo nasemzabalazweni ngeminyaka yawo-1980."
Amaqembu ezombusazwe nawo azwakalise amazwi enduduzo ngokudlula kukaShiceka.
Umengameli waxosha uShiceka njengongqongqoshe ngo-Okthoba ngonyaka odlule
ngemuva kokutholwa ethintenka ekungenzini kahle nguMvikeli woMphakathi uThuli
Madonsela.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).


text:
Ubanjwe eNanda osolwa kwelokubanjwa kwe-casino
2013-02-21 14:02
Pretoria - Ibanjwe KwaZulu-Natal indoda eyodwa kwangu-12, asolwa ngokuthinteka esehlakalweni sokubanjwa inkunzi kwendawo yokugembula, esenzeka emasontweni amathathu edlule, kusho amaphoyisa.
Uphiko oluphenya amacala ahleliwe eThekwini lukanye nozakwabo baseGauteng, bagasele emzini wendoda oseNanda, zayikhalela ngoMsombuluko, kubika iDaily News.
Umsolwa unesithabathaba somuzi eGreytown kanti ubelokhu ebhace eKZN, kusukela kwabanjwa inkunzi i-casino, mhlaka-28 Januwari.
Umthombo osemaphoyiseni uthi kushaqwe izibhamu ezintathu, isamba semali engu-R8 000, ubucwebe, amaselula kanye nezikhiye zezimoto ezehlukene.
Kukholakala ukuthi lezi zikhiye ngezezimoto ezasetshenziswa kubanjwa inkunzi i-casino eBrakpan.
Umsolwa usedluliselwe esitokisini samaphoyisa eGauteng, nala kulindeleke khona ukuthi avele ngaphambi kweNkantolo yeMantshi yaseBrakpan.
Umsolwa ubhekene necala lokubamba inkunzi kuhlonyiwe nelokuzama ukubulala, kuthiwa ubevele efunwa ngamaphoyisa mayelana namanye amacala okubamba inkunzi.
Umbiko uthi beba imali engaphezu kuka-R1.2 million, ngesikhathi bebamba inkunzi e-casino.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kwasayina iNkosi uShembe - Uchwepheshe
2012-09-11 15:21
Durban - Impela kwasayina umholi webandla iNazareth Baptist Church ongasekho emhlabeni encwadini ekhuluma ngozongena ezinyaweni zakhe, kulalele iNkantolo eNkulu yaseThekwini ngoLwesibili ngesikhathi uchwepheshe wezinto ezibhaliwe ethula ubufakazi.
"Ukuqubuka kokungaboni ngaso linye mayelana nokusayina okwakusencwadini esho ngozothatha izintambo nalokho okwakusencwadini yebandla kwangoFebhuwari 11, 2000, kanjalo nezinye izincwadi eziqoqiwe zitshengisa ukuthi kwasayina umuntu oyedwa, okunguMbhishombi uVimbeni Mbusi
Shembe," kusho uchwepheshe uMichael Irving.
U-Irving wayeyalelwe ukuba ahlole ukusayina kukaVimbeni kule ncwadi.
Wabe esenikezwa amanye amaphepha ake asayinwa nguVimbeni ayisithupha ukuze aqhathanise nawo.
"Izimpawu ezejwayelekile eziye zitshengise ukuthi kusayinwe ngomkokotelo azikho kulokhu," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Isihluku amaphoyisa ebulala umsolwaComment on this story
MLUNGISI GUMEDE
UMPHAKATHI waseParkgate, eVerulam ubabaza isihluku samaphoyisa ngemuva kwesehlakalo sokudutshulwa kowesilisa wakule ndawo phambi komndeni wakhe ngoba esolwa ngokuthi udayisa izidakamizwa.
Kuthiwa uMnuz Vusikhaya Sandawana (27) uqale washaywa kanzima ngamaphoyisa, aze amfutha ngesisi esikhalisa unyembezi ngaphambi kokuthi adutshulwe kubuka umphakathi, izingane ezincane nomndeni wakhe. Lesi sigameko esishiye amalungu omphakathi ebambe ongezansi senzeke ngoLwesithathu ngabo-8 ebusuku.
Udadewabo kaSandawana, uNksz Thembisa Sandawana kubikwa ukuthi usesimeni esibucayi esibhedlela ngemuva kokudubuleka kathathu ngesikhathi ethi uzama ukusiza umfowabo obeshaywa amaphoyisa.
USandawana ubesesitolo sakhe ngesikhathi kugasela amaphoyisa afike akhahlela isicabha, angena ngaphakathi ambuza ukuthi ziphi izidakamizwa azidayisayo, aqala amthela induku. Kuthiwa uzamile ukubaleka kodwa amaphoyisa amjaha, ambamba emzini oseduze nesitolo sakhe lapho afike azenzela khona umathanda kuye ngaphambi kokuthi amdubule.
Oyilungu lomphakathi aphinde abe nguSihlalo wekomiti elibhekelele ukulethwa kwentuthuko uMnuz Lizo Mpongo uthe akasoze ayikhohlwa into ayibonile amaphoyisa ehlukumeza uSandawana kubuka ngisho izingane ezincane.
UMpongo uthe yena ungumakhelwane kaSandawana kodwa akakaze awuhoshe umoya wokuthi udayisa izidakamizwa.
“Thina sazi ukuthi umufi ubezidayisela izinkwa nokunye esitolo sakhe nokuthi ungumculi osafufusa we-Hip Hop okhonze ukuzidwebela hhayi indaba yokudayisa izidakamizwa,” usho kanje.
UMpongo uthe lolu daba balubikile kuhlaka oluphenya amacala enziwe amaphoyisa i-Independent Police Investigative Directorate (IPID).
“Okusijabulisayo ukuthi siwumphakathi siwabonile amaphoyisa amabili adubulile kulesi sehlakalo,” usho kanje.
Okhulumela i-IPID kuzwelonke uMnuz Moses Dlamini izolo ukuqinisekisile ukuthi lolu daba lubikiwe kubona nokuthi bayaluphenya.
UCaptain Thulani Zwane okhulumela amaphoyisa esifundazweni uthe amaphoyisa avule idokodo lo phenyo kodwa imininingwane eminingi ngalolu daba ayikho.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Lihoxile elokudelela uMalema
2013-01-22 16:24
Johannesburg - Inkantolo ilichithile icala lokwedelela ebelethweswe uBoy Mamabolo, owabe engumngani womholi we-ANC Youth League owaxoshwa uJulius Malema.
Icala lizohoxa kuze kuba kutholakala ubufakazi obuphelele ekutheni wawuthumela yini umlayezo kamakhalekhukhwini ekuthiwa wawuthumelela uMalema emdelela.
Kumele kutholakale ubufakazi ekutheni ukhona ngempela yini lowo mlayezo, kusho uBrigadier Hangwani Mulaudzi.
UMamabolo bekusolakala ukuthi wathumelela uMalema umlayezo emtshela ukuthi uzomba amathambo kamama wakhe bese ewalahla emzini kagogo wakhe eSeshego.
UMalema wavula icala ngemuva kokuthola lo mlayezo.
Iphephandaba iThe Star labika ukuthi umlayezo wabe uthi: "Ngifuna ukukukhombisa ukuthi nginesihluku kanjani, ngizomba uMahlodi ethuneni bese ngimtshinga egcekeni emzini kagogo wakho. Usungenzakalise kwaze kwaba kaningi.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Inkantolo ivune i-MPLA e-Angola
2012-09-20 16:19
Luanda - Inkantolo eNkulu yase-Angola isichithile isikhalazo seqembu eliphikisayo mayelana nabathi kwenzeka ngosuku lokhetho lwangomhlaka-31Agasti, olwagcinwa lunqontshwa nguMengameli uJose Eduardo dos Santos.
Inkantolo iphinde yaphasisa imiphumela yokhetho ithi iqembu elibusayo neliholwa nguDos Santos iPeople's Movement for the Liberation of Angola (MPLA), lathola u-71.84%.
Lokhu kusho ukuthi uDos Santos uzoqhubeka nokuhola izwe.
INational Union for the Total Independence of Angola (Unita), ikanye namanye amaqembu amancane amabili, sebehluleke kwaze kwaba kabili ukuzama ukuphikisa ukunqoba kwe-MPLA.
Amaqembu athi kwaba nomkhonyovu ngesikhathi kuqhutshwa ukhetho.
Isikhulu enkantolo uLuis Ferreira uthe amaqembu ehlulekile ukukhipha ubufakazi ezinsolweni azibekile.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Isizokhokhelwa imigqomo kadoti - Pikitup
2012-12-31 14:29
Johannesburg - Izakhamizi zaseGoli kuzodingeka zikhokhe imali elinganiselwa ku-R385 uma zifuna ukuthola imigqomo emisha yokufaka udoti, kusho abakwaPikitup, ngoMsombuluko.
Amanani amasha azoqala ukusebenza mhla lulunye kuFebhuwari, abantu abafelwe yimigqomo nabantshontshelwe kuzomele bakhokhe uma befuna imigqomo emisha, kusho okhulumela abakwaPikitup uPansy Oyedele.
Phambilini abaninimuzi bebethola imigqomo mahhala, kuthi noma ilahlekile noma ifile, banikwe emisha mahhala ngaphandle kokukhokha indibilishi.
Onyakeni wezimali u-2011/12, abakwaPikitup bahambise imigqomo emisha engu-8500, kwadleka imali elinganiselwa ku-R3 million.
"Awumuhle lo mkhuba, imali ingasetshenziswa ekuhanjisweni kwezinsiza zabantu.”
U-Oyedele uthi abantu sebesebenzisa imigqomo beyisebenzisela ezinye izinto, hhayi ukufaka udoti
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).